title: Deċiżjoni Tal-Kummissjoni (UE) 2019/1968 tat-2 ta’ Awwissu 2019 dwar il-miżura SA.21445 - C42/2006 implimentata mir-Repubblika tal-Italja sabiex tirrimunera lill-Poste Italiane għall-kontijiet kurrenti ddepożitati mat-Teżor Taljan (notifikata bid-dokument C(2019) 5649) (Il-verżjoni Taljana biss hija awtentika) (Test b’rilevanza għaż-ŻEE)

text:
                  28.11.2019

                  MT

                  Il-Ġurnal Uffiċjali tal-Unjoni Ewropea

                  L 307/28

         DEĊIŻJONI TAL-KUMMISSJONI (UE) 2019/1968
         tat-2 ta’ Awwissu 2019
         dwar il-miżura SA.21445 - C42/2006 implimentata mir-Repubblika tal-Italja sabiex tirrimunera lill-Poste Italiane għall-kontijiet kurrenti ddepożitati mat-Teżor Taljan

               (notifikata bid-dokument C(2019) 5649)

         (Il-verżjoni Taljana biss hija awtentika)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea u, b’mod partikolari, l-ewwel subparagrafu tal-Artikolu 108(2) tiegħu,
         Wara li kkunsidrat il-Ftehim dwar iż-Żona Ekonomika Ewropea u, b’mod partikolari, l-Artikolu 62(1)(a) tiegħu,
         Wara li talbet lill-partijiet interessati sabiex jissottomettu l-kummenti tagħhom skont id-dispożizzjoni(jiet) imsemmija hawn fuq (1) u wara li kkunsidrat il-kummenti tagħhom,
         Billi:
         1.   Proċedura

                     (1)

                     Permezz ta’ ittra tat-30 ta’ Diċembru 2005, l-Associazione Bancaria Italiana (“ABI” jew “l-ilmentatur”) ressqet ilment quddiem il-Kummissjoni rigward diversi miżuri li jibbenifikaw mill-attivitajiet bankarji tal-Poste Italiane SpA (“Poste Italiane” jew “PI”). B’mod partikolari, il-Kummissjoni ġiet infurmata li, skont ftehim bejn ir-Repubblika tal-Italja (“l-Italja”) u l-PI, l-Italja ser tirrimunera l-fondi miġbura fil-kontijiet kurrenti postali tal-PI u ddepożitati mat-Teżor Taljan (“it-Teżor”) b’rata ta’ imgħax ta’ madwar 4 %, filwaqt li l-PI tirrimunera l-kontijiet kurrenti postali b’rata ta’ madwar 1 % (il-“miżura”). Il-firxa bejn ir-rata tad-depożitu (jiġifieri r-rata tal-imgħax li tħallas il-PI lid-detenturi tal-kontijiet kurrenti postali) u r-rati tas-self (jiġifieri r-rata tal-imgħax li tirċievi l-PI mit-Teżor għall-fondi ddepożitati ma’ tal-aħħar) tkun ogħla mill-firxa “tas-suq” rilevanti u, b’hekk, tikkostitwixxi għajnuna mill-Istat fil-fehma tal-ilmentatur.

                     (2)

                     Permezz ta’ ittra tas-7 ta’ Frar 2006, il-Kummissjoni bagħtet sensiela ta’ mistoqsijiet lill-Italja relatati mar-rimunerazzjonijiet imħallsa fuq il-kontijiet kurrenti postali. L-Italja wieġbet għal dawn il-mistoqsijiet f’ittra tal-21 ta’ April 2006. Fit-30 ta’ Marzu 2006 saret laqgħa mal-Italja u mal-PI.

                     (3)

                     Permezz tal-ittra tas-26 ta’ Settembru 2006, il-Kummissjoni għarrfet lill-Italja li hija ddeċidiet li tibda l-proċedura stipulata fl-Artikolu 108(3) tat-Trattat dwar il-Funzjonament tal-Unjoni Ewropea (“TFUE”) fir-rigward tal-miżura. Il-Kummissjoni stiednet lill-partijiet interessati sabiex iressqu l-kummenti tagħhom dwar il-miżura. (2)

                     (4)

                     Permezz ta’ deċiżjoni tas-16 ta’ Lulju 2008 (3) (“id-Deċiżjoni tal-2008”), il-Kummissjoni kkonkludiet li r-rimunerazzjoni mogħtija mill-Italja kienet tammonta għal għajnuna mill-Istat inkompatibbli mas-suq intern, u ordnat l-irkupru immedjat tagħha.

                     (5)

                     Fl-4 ta’ Diċembru 2008, il-PI ressqet rikors quddiem il-Qorti Ġenerali bl-għan li tiġi annullata d-Deċiżjoni tal-2008.

                     (6)

                     Permezz tas-sentenza tat-13 ta’ Settembru 2013 fil-kawża T-525/08 (4), il-Qorti Ġenerali annullat id-Deċiżjoni tal-2008 (“is-sentenza tal-2013”).

                     (7)

                     Fit-30 ta’ Ottubru 2014, ġiet ippubblikata sejħa għall-offerti fuq is-sit elettroniku tal-Kummissjoni (5) sabiex jitwettaq rapport li janalizza u jqabbel ir-rendiment tal-investimenti possibbli tal-fondi miġbura mill-PI permezz tal-offerta tal-kontijiet kurrenti postali għall-perjodu 2005-2007.

                     (8)

                     Fid-19 ta’ Diċembru 2014, il-kuntratt ingħata lill-Università ta’ Perugia. Ir-rapport ġie konkluż f’Novembru 2015.

               2.   Deskrizzjoni dettaljata tal-miżura u l-benefiċjarju

         2.1.   Poste Italiane

                     (9)

                     Il-PI hija l-fornitur tas-servizz postali universali fl-Italja, li jipprovdi servizz ta’ interess ekonomiku ġenerali, jiġifieri l-obbligu tas-servizz postali universali (6), skont it-tieni Direttiva Postali (7) u r-regolamenti dwar is-servizz postali universali. Fil-preżent, is-servizzi finanzjarji mhumiex inklużi fil-mandat tas-servizz ta’ interess ekonomiku ġenerali li hija fdata bih il-PI.

                     (10)

                     Minbarra li tipprovdi servizzi postali ewlenin, il-PI toffri prodotti integrati, kif ukoll servizzi ta’ komunikazzjoni, loġistiċi u finanzjarji madwar l-Italja kollha.

                     (11)

                     L-attivitajiet bankarji tal-PI jitwettqu permezz ta’ diviżjoni integrata kompletament imsejħa BancoPosta.

                     (12)

                     Bejn l-2005 u l-2007, l-Italja kienet l-azzjonist ewlieni tal-PI, b’sehem ta’ 65 %, filwaqt li Cassa Depositi e Prestiti (“CDP”) kienet azzjonist minoritarju tal-PI b’sehem ta’ 35 %. Is-CDP kienet parti mill-Amministrazzjoni Pubblika sakemm ġiet ittrasformata f’kumpanija b’responsabbiltà limitata fl-aħħar tal-2003. Mill-2003, anki bit-trasferiment ta’ 30 % tal-kapital azzjonarju tas-CDPs lil 65 fondazzjoni bankarja (8), is-CDP għadha taħt il-kontroll tal-Italja. Fiż-żmien meta ġiet implimentata l-miżura, il-PI kienet ukoll taħt il-kontroll tal-Italja.

               2.2.   Il-miżura

                     (13)

                     Il-miżura vvalutata tikkonċerna r-rimunerazzjoni tal-fondi miġbura minn Poste Italiane fuq il-kontijiet kurrenti postali u li ġew iddepożitati mat-Teżor fit-tliet snin mill-2005 sal-2007.

                     (14)

                     L-obbligu li jiġu ddepożitati l-fondi mat-Teżor (“l-Obbligu”) (9) kien stipulat fil-Liġi Nru 266 tat-23 ta’ Diċembru 2005 (10) (“il-Liġi tal-2005”), filwaqt li r-rimunerazzjoni ngħatat permezz ta’ konvenzjoni bejn l-Italja u PI, li ġiet adottata fit-23 ta’ Frar 2006 (“il-Konvenzjoni”).

                     (15)

                     Wara digriet fil-5 ta’ Diċembru 2003 (11), ir-relazzjoni bejn il-PI u t-Teżor tista’ tiġi deskritta permezz taċ-ċart li ġejja:

                     (16)

                     Il-Liġi tal-2005 stabbilixxiet li l-imgħaxijiet finanzjarji mħallsa lill-PI għad-depożiti mat-Teżor kellhom jiġu definiti bejn l-Italja u l-PI skont il-parametri tas-suq.

                     (17)

                     Wara l-Liġi tal-2005, il-Konvenzjoni ddefinixxiet il-mekkaniżmi konkreti għall-istabbiliment tar-rati tal-imgħax għal perjodu ta’ tliet snin; hija daħlet fis-seħħ fl-4 ta’ April 2006 (12) b’effett retroattiv mill-1 ta’ Jannar 2005. Ir-rata tal-imgħax annwali ġiet essenzjalment ikkalkolata bħala l-medja ppeżata tal-qligħ mill-bonds tal-Gvern Taljan (13) fi 30 sena (80 %) u f’10 snin (10 %), kif ukoll mill-kambjali tat-Teżor ta’ tnax-il xahar (14) (10 %). Ir-rati annwali tat-titoli tal-gvern u tal-bonds tat-Teżor użati bħala referenza fil-Konvenzjoni nkisbu fuq il-bażi tal-medja sempliċi tal-24 valur tal-kwotazzjoni rreġistrati fl-ewwel jum u fil-15-il jum ta’ kull xahar mill-MTS SpA (il-kumpanija li tipprovdi n-negozjar elettroniku bl-ingrossa tal-bonds tal-Gvern Taljan u titoli oħrajn għal terminu fiss). B’hekk, id-dispożizzjoni dwar l-iffissar mill-ġdid tal-parametri kull 15-il jum iddeterminat in-natura varjabbli tal-indiċjar. Barra minn hekk, f’każ ta’ bidliet sinifikanti fil-kurva tar-rati (pereżempju bidla fir-relazzjoni bejn ir-rati għal żmien twil u dawk għal żmien qasir), PI tista’ tirrevedi l-iskema tal-kalkolu. Il-Konvenzjoni tista’ tiġi rrevokata minn kwalunkwe parti fl-aħħar ta’ kull sena b’avviż minn qabel ta’ 6 xhur.

                     (18)

                     Ir-rata ta’ imgħax fis-snin 2005, 2006 u 2007 kienet tammonta għal 3,9 %, 4,25 % u 4,7 %, rispettivament.

                     (19)

                     Bis-saħħa tal-Liġi Nru 296 tas-27 ta’ Diċembru 2006 (“il-Liġi tal-2006”) (15), l-Italja mmodifikat il-Liġi tal-2005. Il-Liġi tal-2006 iddefinixxiet qafas ta’ investiment ġdid: ir-rekwiżit li PI tiddepożita l-fondi miġbura fuq il-kontijiet kurrenti postali li jappartjenu għall-klijenti privati (jiġifieri li ma jappartjenux lill-Amministrazzjoni Pubblika) ġie abolit u dawk il-fondi kellhom jiġu investiti mill-PI f’bonds tal-Gvern fiż-żona tal-Euro (16). Skont il-Liġi tal-2006, il-qafas ta’ investiment ġdid ġie implimentat gradwalment matul l-2007 u tlesta sal-aħħar ta’ dik is-sena.

               2.3.   Id-Deċiżjoni tal-2008

                     (20)

                     Fid-deċiżjoni tal-2008, il-Kummissjoni kkonkludiet li l-miżura vvalutata, (jiġifieri r-rimunerazzjoni mogħtija mit-Teżor lil PI skont il-Konvenzjoni) kienet tikkostitwixxi għajnuna mill-Istat inkompatibbli mas-suq intern, u ordnat l-irkupru immedjat u effikaċi tagħha.

               2.3.1.   Mutwatarju privat prudenti

                     (21)

                     Sabiex tiġi stabbilita l-eżistenza ta’ vantaġġ skont it-tifsira tal-Artikolu 107(1) tat-TFUE fid-Deċiżjoni tal-2008, il-Kummissjoni qabblet ir-rata tal-imgħax imħallsa mit-Teżor lill-PI skont il-Konvenzjoni (“ir-rata tal-Konvenzjoni”) mar-rata tal-imgħax kien iħallas mutwatarju privat prudenti fuq is-suq f’sitwazzjoni simili (“ir-rata mogħtija lill-mutwatarju privat prudenti”).

                     (22)

                     Kif ġie spjegat fil-premessa 119 tad-Deċiżjoni tal-2008, fid-definizzjoni tar-rimunerazzjoni tad-depożiti, mutwatarju privat prudenti jkun ikkunsidra essenzjalment l-elementi li ġejjin:

                                 (a)

                                 l-ammont gross tal-fondi ddepożitati;

                                 (b)

                                 l-istabbiltà tal-fondi ddepożitati;

                                 (c)

                                 it-tul ta’ żmien medju/il-maturità u l-bidliet fil-fondi ddepożitati; u

                                 (d)

                                 ir-riskju finanzjarju mġarrab.

                     (23)

                     Fir-rigward tal-ammonti grossi tal-fondi ddepożitati, il-Kummissjoni kkunsidrat fid-Deċiżjoni tal-2008 li dawn kienu jammontaw għal total ta’ EUR 35 biljun, li huwa ammont sinifikanti ta’ flus minn sellief wieħed. Madankollu, il-Kummissjoni osservat li d-depożitu minn PI lit-Teżor jirrappreżenta biss 2,8 % tal-ammont pendenti tat-titoli tal-Gvern mill-aħħar tal-2005. Barra minn hekk, il-ħruġ tal-bonds tal-Gvern Taljan kien ġie eċċessivament sottoskritt matul dak il-perjodu. Għalhekk, ma kien hemm l-ebda indikazzjoni ta’ nuqqas ta’ fondi fis-suq u li d-depożitu tal-PI kien strumentali sabiex jingħeleb tali nuqqas (il-premessa 124 tad-Deċiżjoni tal-2008).

                     (24)

                     Fir-rigward tal-istabbiltà tal-fondi ddepożitati, il-Kummissjoni kienet tal-fehma li 10 % tad-depożiti fil-kontijiet kurrenti postali jistgħu jitqiesu bħala volatili u 90 % jistgħu jitqiesu bħala stabbli (il-premessa 133 tad-Deċiżjoni tal-2008).

                     (25)

                     Fir-rigward tat-tul medju/il-maturità tad-depożiti, il-Kummissjoni għamlet distinzjoni bejn il-ġestjoni attiva tal-fondi, li kienet tkun possibbli fin-nuqqas tal-Konvenzjoni, u l-ġestjoni passiva tal-fondi, li tirriżulta mill-Obbligu. Mutwatarju privat prudenti kellu jistenna li l-Obbligu kien ikollu jinbidel fi żmien massimu ta’ ħames snin u kien ikollu jikkunsidra dan meta tiġi ddeterminata r-rata tas-self. F’qafas ta’ ġestjoni attiva tal-fondi, il-Kummissjoni ddikjarat li l-maturità medja tal-ammont globali tal-fondi miġbura fuq il-kontijiet postali kienet ftit inqas minn ħames snin. Għaldaqstant, mutwatarju privat prudenti kellu jibbaża r-rimunerazzjoni tas-suq tal-parti stabbli tad-depożiti fuq il-qligħ ta’ bond ta’ ħames snin (minflok il-qligħ ta’ 10 snin jew 30 sena, kif meħtieġ mill-Konvenzjoni). F’dak li għandu x’jaqsam mal-parti volatili tad-depożiti, mutwatarju privat prudenti kien ikollu jibbaża r-rimunerazzjoni fuq il-kambjali tat-Teżor ta’ tliet xhur (minflok il-kambjali tat-Teżor ta’ 12-il xahar, kif meħtieġ mill-Konvenzjoni).

                     (26)

                     Fir-rigward tar-riskji finanzjarji relatati mad-depożiti mill-kontijiet kurrenti postali, il-Kummissjoni osservat li r-riskju tal-likwidità nġarr kompletament mill-mutwatarju (jiġifieri t-Teżor) u mhux mill-PI. Skont il-Konvenzjoni, jekk id-depożitanti jkunu rtiraw flushom mill-kontijiet kurrenti postali, it-Teżor ikollu jipprovdi l-fondi meħtieġa għall-istess ammont lil PI.

                     (27)

                     Il-Kummissjoni kkonkludiet (il-premessa 178 tad-Deċiżjoni tal-2008) li r-rata tal-Konvenzjoni qabżet ir-rata mogħtija lill-mutwatarju privat prudenti b’1,09 % fl-2005, 0,65 % fl-2006 u 0,47 % fl-2007. Għalhekk, il-Kummissjoni kkonkludiet li l-miżura kienet tikkostitwixxi għajnuna mill-Istat skont it-tifsira tal-Artikolu 107(1) tat-TFUE.

               2.3.2.   Analiżi tal-politiki ta’ investiment minn PI fin-nuqqas tal-Obbligu

                     (28)

                        Ad abundatiam, fil-valutazzjoni tagħha, il-Kummissjoni eżaminat il-possibbiltajiet ta’ investimenti alternattivi ssuġġeriti mill-Italja bħala disponibbli għall-PI fin-nuqqas tal-Obbligu, b’mod partikolari l-investimenti magħmula mill-PI bil-fondi miġbura permezz tal-attivitajiet ta’ assigurazzjoni tagħha, Poste Vita SpA, u l-istrateġiji alternattivi għall-ġestjoni attiva tal-fondi. F’dan il-kuntest, il-Kummissjoni analizzat jekk dawn l-investimenti alternattivi kinux jipprovdu lill-PI b’rendiment simili jew ogħla minn dak stabbilit mill-Konvenzjoni.

                     (29)

                     Il-Kummissjoni kkonkludiet li dawn l-investimenti alternattivi ma kinux jipprovdu lill-PI b’rendimenti simili jew ogħla minn dak stabbilit mill-Konvenzjoni, minn perspettiva ta’ riskju/redditu.

               2.4.   Annullament tad-Deċiżjoni tal-2008: is-sentenza tal-2013

                     (30)

                     Permezz tas-sentenza tal-2013, il-Qorti Ġenerali annullat id-Deċiżjoni tal-2008.

                     (31)

                     Il-Qorti Ġenerali sostniet li l-eżistenza ta’ differenza pożittiva bejn ir-rata tal-Konvenzjoni u r-rata mogħtija lill-mutwatarju privat prudenti ma kinitx biżżejjed sabiex turi vantaġġ għal PI.

                     (32)

                     Il-Qorti Ġenerali osservat li r-rata mogħtija lill-mutwatarju privat prudenti kienet stmata mill-Kummissjoni abbażi tal-erba’ parametri deskritti fil-premessa 22 tad-deċiżjoni preżenti. F’dawn iċ-ċirkostanzi, il-Qorti Ġenerali kkonkludiet li r-rata mogħtija lill-mutwatarju privat prudenti ma kinitx tikkostitwixxi rata tas-suq (17).

                     (33)

                     Il-Qorti Ġenerali nnotat li anki jekk ir-rata mogħtija lill-mutwatarju privat prudenti ma kinitx fil-livell tar-rata tas-suq, il-PI tibbenefika minn vantaġġ biss jekk ir-rata tal-Konvenzjoni tkun ogħla mir-redditu li l-PI setgħet tikseb b’mod raġonevoli fin-nuqqas tal-Obbligu.

                     (34)

                     Il-Qorti Ġenerali ddeterminat li l-Kummissjoni ma setgħetx tikkonkludi li l-miżura kienet ta’ benefiċċju għal PI mingħajr ma turi b’mod attiv li, fin-nuqqas tal-Obbligu, il-PI ma setgħetx tikseb redditu ogħla billi tinvesti d-depożiti mill-kontijiet kurrenti postali meta mqabbla mar-rata tal-Konvenzjoni.

                     (35)

                     Il-Qorti Ġenerali kkonkludiet li l-Kummissjoni kienet għamlet żball evidenti fid-Deċiżjoni tal-2008 billi kkonkludiet li l-miżura kienet vantaġġjuża għall-PI abbażi tad-differenza pożittiva bejn ir-rata tal-Konvenzjoni u r-rata mogħtija lill-mutwatarju privat prudenti.

                     (36)

                     Il-Qorti Ġenerali qieset ir-raġunijiet imressqa mill-Kummissjoni sabiex tikkontesta r-rilevanza tal-elementi ppreżentati mill-Italja bħala mhux issostanzjati biżżejjed.

                     (37)

                     Il-Qorti Ġenerali nnotat ukoll li l-Kummissjoni kienet ivvalutat, ad abundatiam, ir-redditi miksuba mill-investimenti magħmula minn PI bil-fondi miġbura permezz tal-attivitajiet ta’ assigurazzjoni tagħha u r-redditi ġġenerati fil-qafas ta’ strateġija ta’ ġestjoni attiva tal-fondi, u kienet ikkonkludiet li tali strateġiji ta’ investimenti alternattivi ma kinux jiġġeneraw rati ta’ mgħax simili għal, jew ogħla minn, dawk stabbiliti mill-Konvenzjoni matul il-perjodu rilevanti, minn perspettiva ta’ riskju/redditu.

                     (38)

                     Il-Qorti Ġenerali vvalutat jekk il-konklużjoni tal-Kummissjoni, abbażi tal-valutazzjoni tagħha tal-istrateġiji ta’ investimenti alternattivi proposti mill-Italja, li l-miżura kienet tikkostitwixxi għajnuna mill-Istat, kinitx korretta.

                     (39)

                     Il-Qorti Ġenerali sostniet li l-miżati għall-ġestjoni marbuta mal-kontijiet kurrenti postali u mal-prodotti tal-assigurazzjoni ma kinux rilevanti għat-tqabbil tar-redditi ġġenerati mir-rata tal-Konvenzjoni mal-istrateġiji ta’ investimenti alternattivi. Konsegwentement, il-Qorti sostniet li l-Kummissjoni żbaljat meta naqqset dawk il-miżati, kif ukoll li t-tqabbil bejn ir-rata tal-Konvenzjoni u r-redditi “kkalkolati b’mod nett” ta’ dawk il-miżati għall-ġestjoni marbuta ma’ prodotti tal-assigurazzjoni ma kienx rilevanti għall-valutazzjoni ta’ jekk il-miżura kinitx tikkostitwixxi għajnuna mill-Istat.

                     (40)

                     Fir-rigward tal-istrateġija tal-ġestjoni attiva tal-fondi, il-Qorti Ġenerali ddikjarat li l-Kummissjoni ma setgħetx tagħmel tqabbil sinifikanti bejn ir-rata tal-Konvenzjoni u r-redditu tal-istrateġija tal-ġestjoni attiva tal-fondi billi tiffoka fuq perjodu limitat ta’ tliet snin, li ma kienx rappreżentattiv tar-redditi miksuba mill-istrateġija tal-ġestjoni attiva tal-fondi.

                     (41)

                     Barra minn hekk, il-Qorti Ġenerali sostniet li l-qligħ kapitali huwa parametru importanti tal-istrateġiji tal-ġestjoni attiva tal-fondi u, għalhekk, jenħtieġ li ma jitħalliex barra minn analiżi tal-kompatibbiltà tal-miżura mas-suq intern. Il-Kummissjoni kienet sostniet li l-qligħ kapitali jenħtieġ li jitħalla barra mill-analiżi, minħabba li ma setax ikun previst ex ante u, b’riżultat ta’ dan, ir-redditi ġġenerati minn strateġija ta’ ġestjoni attiva tal-fondi wara li jitnaqqas dak il-qligħ kapitali kienu aktar baxxi mir-rata tal-Konvenzjoni jew mir-rata mogħtija lill-mutwatarju privat prudenti.

                     (42)

                     Il-Qorti Ġenerali sostniet li l-fatt li r-redditi ġġenerati mill-istrateġija ta’ ġestjoni attiva tal-fondi, wara li jitnaqqas il-qligħ kapitali, kienu aktar baxxi mir-rata tal-Konvenzjoni ma kienx rilevanti sabiex tiġi stabbilita l-eżistenza ta’ vantaġġ skont it-tifsira tal-Artikolu 107(1) tat-TFUE.

                     (43)

                     Il-Qorti Ġenerali sostniet li l-konklużjoni tal-Kummissjoni fid-Deċiżjoni tal-2008 li, fin-nuqqas tal-Obbligu, il-PI ma kinitx tkun tista’ tikseb redditi ugwali għal, jew ogħla mir-rata tal-Konvenzjoni, kienet ibbażata fuq informazzjoni żbaljata jew skorretta.

                     (44)

                     Għalhekk, il-Qorti Ġenerali annullat id-Deċiżjoni tal-2008. Is-sentenza tal-2013 ma ġietx appellata.

               3.   Kummenti minn partijiet interessati

         3.1.   Kummenti mill-ABI

                     (45)

                     Fl-ittra tagħha tas-27 ta’ Diċembru 2006, l-ABI ressqet il-kummenti li ġejjin:

                                 (a)

                                 L-ABI indikat li l-fondi ddepożitati mat-Teżor kienu jirrappreżentaw dejn li għandu jitħallas mit-Teżor matul is-sena ta’ wara d-depożitu. Kif sostniet il-Kummissjoni fid-deċiżjoni tal-ftuħ, (18) it-Teżor, u mhux il-PI, għandu jkopri r-riskju tal-likwidità assoċjat mal-fondi ddepożitati. Dan ikun ifisser li, f’każ ta’ tnaqqis tal-ammonti ddepożitati minn sena għall-oħra, it-Teżor jenħtieġ li jħallas lill-PI bir-rata ffissata mill-Konvenzjoni, kif ukoll jirrimborża lill-PI għad-differenza fl-ammonti ddepożitati.

                                 (b)

                                 Skont l-ABI, in-natura tal-fondi miġbura fuq il-kont tat-Teżor hija għal perjodu ta’ żmien qasir. Barra minn hekk, dawn il-fondi jintużaw sabiex jiffinanzjaw il-ħtiġijiet ordinarji tal-baġit.

                                 (c)

                                 Barra minn hekk, abbażi tad-digriet ministerjali tal-5 ta’ Diċembru 2003 (ara l-premessa 15), is-CDP fetħet żewġ kontijiet kurrenti mat-Teżor, b’rata ta’ mgħax varjabbli daqs il-medja sempliċi tar-rata tal-imgħax gross għal 6 xhur u r-rata tal-imgħax ta’ Rendistato (19).

                                 (d)

                                 Fl-aħħar nett, sabiex jiġi vvalutat jekk ir-rimunerazzjoni tal-PI għall-fondi ddepożitati mat-Teżor tikkostitwixxix għajnuna mill-Istat, ir-rata tal-imgħax allokata lill-PI kellha titqabbel mar-rata tal-imgħax tal-kambjali tat-Teżor għal perjodu ta’ żmien qasir (12-il xahar). F’Jannar 2005, ir-rata ta’ kambjala tat-Teżor ta’ 12-il xahar kienet ta’ 2,21 %, li timplika li r-rimunerazzjoni ta’ PI tkun stmata żżejjed b’1,69 %.

               3.2.   Kummenti mill-Italja

                     (46)

                     Fl-ittri tagħha tal-31 ta’ Ottubru 2006, tad-29 ta’ Diċembru 2006, tas-16 ta’ Frar 2007, tat-30 ta’ Marzu 2007, tat-2 ta’ April 2007, tal-1 ta’ Ġunju 2007, tas-27 ta’ Novembru 2007, tad-29 ta’ Frar 2008, tas-7 ta’ Marzu 2008 u tat-23 ta’ April 2008, l-Italja ppreżentat diversi argumenti.

                     (47)

                     L-ewwel nett, l-Italja fakkret li l-Liġi tal-2005 u l-Konvenzjoni speċifikaw li l-imgħax finanzjarju mħallas lill-PI kellu jiġi stabbilit skont il-parametri tas-suq. Skont l-Italja, ma kien derivat l-ebda vantaġġ minn dak l-imgħax.

               3.2.1.   Varjazzjoni fl-ammonti ddepożitati mal-kontijiet kurrenti postali

                     (48)

                     It-tieni nett, l-Italja sostniet li l-kontijiet kurrenti postali għandhom jitqabblu biss mal-kontijiet kurrenti bankarji mill-2001, meta tnieda l-prodott il-ġdid “Conto BancoPosta”. Qabel l-2001, l-ammonti depożitati mat-Teżor kienu jvarjaw, pereżempju, kien hemm tnaqqis sinifikanti fid-depożiti tal-kontijiet kurrenti fl-aħħar tas-snin disgħin (1990s), b’mod partikolari bejn l-1996 u l-1997, li rriżulta mill-adozzjoni tal-Liġi Nru 662 tat-23 ta’ Diċembru 1996, li imponiet l-għeluq tal-kontijiet użati mit-Teżor sabiex iħallas il-pensjonijiet tal-Istat. Dan l-għeluq wassal għal tnaqqis fid-depożiti ta’ madwar EUR 11-il biljun (mill-1 ta’ Jannar 1997). Skont l-Italja, huwa diffiċli li wieħed jidentifika l-kawża eżatta ta’ dawn il-varjazzjonijiet, minħabba fatturi politiċi eżoġeni u l-fatt li l-PI kienet istituzzjoni pubblika f’dak iż-żmien. Wara t-trasformazzjoni tal-PI f’kumpanija pubblika fl-1998, l-ammonti ddepożitati mat-Teżor żdiedu b’mod regolari u kostanti.

               3.2.2.   In-natura tal-Konvenzjoni

                     (49)

                     L-Italja ddikjarat li l-Konvenzjoni bejn it-Teżor u l-PI rregolat ir-relazzjoni finanzjarja tagħhom b’mod trasparenti. Minn naħa, il-Konvenzjoni kellha tul ta’ tliet snin u ma kinitx bla limitu fiż-żmien; min-naħa l-oħra, il-Konvenzjoni pprevediet il-possibbiltà li kwalunkwe parti tirrevoka l-kuntratt jekk il-kundizzjonijiet tas-suq ma jibqgħux jiggarantixxu l-konsistenza tal-mekkaniżmu tal-kalkolu tar-rimunerazzjoni tad-depożitu.

                     (50)

                     Skont l-Italja, l-għażla ta’ rata tal-imgħax varjabbli għall-Konvenzjoni għenet sabiex tiġi żgurata l-konformità ma’ rata tal-konformità mas-suq. B’mod partikolari, ir-rata tal-imgħax varjabbli kienet tirrappreżenta rata ġusta għat-Teżor minħabba li kienet tinvolvi spejjeż għat-Teżor f’konformità mal-ispejjeż ta’ sorsi ta’ finanzjament alternattivi, pereżempju, dejn għal perjodu ta’ żmien medju/twil.

                     (51)

                     L-Italja tiddikjara li, mill-2007, il-PI adottat approċċ konservattiv għall-ġestjoni attiva tal-fondi tagħha, li huwa differenti minn dak tal-Konvenzjoni, minħabba li jippermetti lil PI tibni portafoll ibbażat fuq allokazzjoni tal-assi f’konformità mal-objettivi u l-istrateġija finanzjarja tal-kumpanija.

               3.2.3.   Bidliet fl-obbligu legali sabiex jiġu ddepożitati fondi mat-Teżor

                     (52)

                     L-Italja informat lill-Kummissjoni li l-liġi li tesiġi li l-PI għandha tiddepożita mat-Teżor il-fondi miġbura fuq il-kontijiet kurrenti postali tħassret f’Diċembru 2006 mil-Liġi tal-2006. Skont din il-liġi, il-fondi miġbura fuq il-kontijiet kurrenti postali tal-klijenti privati ġew investiti mill-PI fil-bonds tal-Gvern fiż-żona tal-euro (ara l-premessa 19). Il-liġi l-ġdida kienet maħsuba sabiex tipprovdi lill-PI b’awtonomija finanzjarja akbar.

               3.2.4.   L-istabbiltà tal-fondi miġbura fuq il-kontijiet kurrenti postali

                     (53)

                     B’appoġġ għall-pożizzjoni tagħha dwar l-istabbiltà tal-fondi ddepożitati, l-Italja ppreżentat ir-riżultati ta’ żewġ mudelli: il-mudelli statistiċi interni elaborati minn PI u l-mudell elaborat minn PI u mill-kumpanija ta’ konsulenza …], kellhom l-għan li jidentifikaw ix-xejra prudenzjali tal-fondi miġbura fuq il-kontijiet kurrenti postali.

                     (54)

                     Il-mudelli interni kienu bbażati fuq l-analiżi tad-devjazzjoni ta’ kuljum tal-ammonti ta’ fondi miġbura fuq il-kontijiet kurrenti postali u l-ammonti medji, bl-użu biss tax-xejriet storiċi tal-kontijiet kurrenti. Il-mudelli juru xejra dejjem tikber fl-ammonti ddepożitati mat-Teżor (il-fondi miġbura fuq il-kontijiet tal-klijenti privati jirrappreżentaw madwar 75 % tal-fondi totali miġbura fuq il-kontijiet kurrenti postali). Il-parti stabbli tad-depożiti turi xejra li qed tikber u tirrappreżenta 90 % tad-depożitu medju totali (minn 85 % fl-2002 għal 92 % fl-2006). Bl-istess mod, il-mudelli interni jistabbilixxu parti volatili tad-depożiti, li niżlet għal madwar 10 %.

                     (55)

                     Il-mudell …], li l-Italja tqis li huwa konservattiv ħafna, wera li t-tul tan-numru totali ta’ kontijiet kurrenti postali kien differenti mit-tul ta’ kont kurrenti postali wieħed. Jekk xi klijenti fil-fatt ikunu ddeċidew li jagħlqu l-kontijiet tagħhom minn jum għall-ieħor, l-effett fuq l-ammonti totali ta’ fondi miġbura minn PI kien marġinali minħabba n-numru kbir ta’ klijenti, il-fatt li d-depożitu medju fuq dawk il-kontijiet kien baxx u li d-depożiti tal-klijenti l-ġodda essenzjalment issostitwixxew id-depożiti tal-klijenti li telqu.

                     (56)

                     It-tip ta’ mudell prudenzjali żviluppat minn […] intuża minn diversi banek Taljani fil-kuntest tal-ġestjoni attiva tal-likwidità tagħhom, fil-mument tal-Konvenzjoni, sabiex jiġi determinat it-tul ta’ żmien tal-kontijiet kurrenti tagħhom, u mbagħad sabiex dak it-tul ta’ żmien jiġi rifless f’portafoll ta’ investiment korrispondenti bħala parti mill-ġestjoni tal-attiv/passiv (“ALM”) tagħhom. Dak il-mudell prudenzjali ntuża mill-PI sabiex tidentifika t-tul ta’ żmien tal-fondi miġbura fuq il-kontijiet kurrenti postali (proprjetà ta’ persuni privati (20)) matul il-perjodu 2005-2006, meta PI kienet obbligata li tiddepożita l-fondi kollha mat-Teżor (il-ġestjoni passiva tal-likwidità), u għall-perjodu wara l-1 ta’ Jannar 2007, meta l-fondi miġbura fuq il-kontijiet kurrenti postali ta’ klijenti privati bdew jiġu investiti minn PI f’bonds tal-Gvern fiż-żona tal-Euro (il-ġestjoni attiva tal-likwidità).

               3.2.4.1.   Ġestjoni passiva tal-fondi

                     (57)

                     Skont l-Italja, fil-kuntest tal-ġestjoni passiva tal-likwidità ta’ PI, il-mudell …] kellu l-għan li jikkwantifika t-tul ta’ żmien tal-partijiet stabbli u volatili tad-depożiti identifikati mill-mudelli interni abbażi tal-volatilità storika tal-kontijiet kurrenti postali u tal-imġiba probabilistika tad-detenturi tal-kontijiet. Speċifikazzjoni ta’ mudell partikolari (21) indikat li madwar żewġ terzi tal-fondi kellhom tul ta’ żmien twil ħafna u terz kellhom tul ta’ żmien li jvarja minn 0 sa 10 snin. Konsegwentement, il-portafoll tal-investiment korrispondenti kien ikollu ħajja medja ta’ 4,1 snin u durata Macaulay (22) ta’ 3,2 snin. Fi speċifikazzjoni ta’ mudell alternattiv (23), il-portafoll tal-investiment korrispondenti ser ikollu ħajja medja ta’ 4,9 snin u durata Macaulay ta’ 3,8 snin (24).

               3.2.4.2.   Ġestjoni attiva tal-fondi

                     (58)

                     Skont l-Italja, fil-kuntest tal-ġestjoni attiva tal-likwidità tal-PI, il-mudell …] appoġġja lill-PI fid-definizzjoni tal-aħjar allokazzjoni tal-assi. Abbażi ta’ ipoteżijiet prudenzjali ħafna, huwa indikat li kien raġonevoli li l-PI tadotta allokazzjoni tal-assi b’ħajja medja ta’ bejn 4 u 5 snin.

               3.2.5.   L-ispejjeż tal-kontijiet kurrenti postali

                     (59)

                     Fir-rigward tal-ispejjeż marbuta mal-ġbir u d-depożiti tal-fondi li jirriżultaw mill-kontijiet kurrenti postali tal-klijenti tal-PI, l-Italja tindika li s-sistema analitika ta’ kontabbiltà tal-PI tippermetti li jiġu ddeterminati l-ispejjeż tal-attività tal-PI kollha kemm hi, u mhux skont il-prodott. L-Italja ddikjarat li l-marġnijiet tal-PI kienu aktar baxxi mill-marġnijiet korrispondenti fis-settur bankarju.

               3.2.6.   Il-konsistenza bejn ir-rimunerazzjoni tal-Konvenzjoni u l-ispiża tal-finanzjament tat-Teżor

                     (60)

                     L-Italja ddikjarat li l-Konvenzjoni ppermettiet li l-PI tingħata r-rimunerazzjoni abbażi tar-rendimenti tal-bonds tat-Teżor, l-istrument ta’ finanzjament ewlieni disponibbli għall-Italja.

                     (61)

                     B’mod partikolari, il-Konvenzjoni ppermettiet li l-PI tingħata rimunerazzjoni abbażi ta’ rati fit-tul, li kienu konformi mal-perjodu ta’ żmien li fih għandhom jinġabru l-fondi fuq il-kontijiet kurrenti postali. Il-Konvenzjoni pproteġiet ukoll lit-Teżor kontra kundizzjonijiet ħżiena tas-suq, billi dan ippermettielha li tirrevoka l-Konvenzjoni li saret inkonsistenti mal-ispiża ta’ sorsi alternattivi ta’ finanzjament.

                     (62)

                     Abbażi ta’ tqabbil bejn ir-rata prevista mill-Konvenzjoni u l-ispejjeż ta’ finanzjament tat-Teżor, l-Italja sostniet li l-ispiża tal-finanzjament għal perjodu ta’ żmien medju/twil tat-Teżor kienet konformi mar-rata stabbilita mill-Konvenzjoni.

                     (63)

                     Barra minn hekk, (i) ir-rata ta’ rimunerazzjoni stabbilita fil-Konvenzjoni hija indiċjata mal-parametri marbuta mad-dejn pubbliku tal-Italja (titoli tal-gvern) li jikkostitwixxu l-aktar referenza xierqa għall-ispejjeż ta’ finanzjament tat-Teżor; (ii) l-istabbiltà tal-finanzjament, kif ivverifikata permezz tal-mudelli statistiċi u l-Obbligu impost fuq il-PI, tagħmel l-investimenti permanenti għall-parti l-kbira (mingħajr ma tikkunsidra miżuri speċifiċi ta’ sikurezza – bħall-possibbiltà ta’ rtirar bikri, it-terminu ta’ tliet snin tar-relazzjoni – li jipproteġu lit-Teżor minn bidliet mhux previsti fis-suq); (iii) ir-riskju tal-likwidità preżunt mit-Teżor huwa limitat fir-rigward tal-istabbiltà pprovata tal-finanzjament postali, li jkun indiċja 10 % ta’ tali finanzjament għall-parametri għal perjodu ta’ żmien qasir.

                     (64)

                     Fir-rigward tal-element fit-tul tar-rata tas-self (90 %, magħmul minn (i) l-10 % marbut mar-rendiment tal-bonds tal-Gvern Taljan għal 10 snin, u (ii) it-80 % marbut mar-rendiment tal-bonds tal-Gvern Taljan għal 30 sena), l-Italja qieset li l-Obbligu kien differenti minn obbligu li jsir investiment dirett fil-bonds tal-Gvern Taljan, fejn il-bonds tal-Gvern Taljan ikunu jistgħu jintgħażlu liberament u jiġu mmaniġġjati liberament.

               3.2.7.   Il-konformità tas-suq tar-rimunerazzjoni mogħtija lill-PI għall-kontijiet kurrenti postali ddepożitati mat-Teżor

                     (65)

                     Ir-rata tas-self kienet konformi mas-suq minħabba li l-fondi ddepożitati mat-Teżor kellhom tul ta’ żmien twil. Dan kien dovut għall-fatt li l-Obbligu ma kienx limitat fiż-żmien, kif ukoll għall-istabbiltà tal-fondi miġbura fuq il-kontijiet kurrenti postali tal-klijenti tal-PI u ddepożitati mat-Teżor. Barra minn hekk, l-Italja qieset li l-Obbligu pprekluda lill-PI milli tapplika ġestjoni attiva u potenzjalment aktar vantaġġjuża tal-finanzjament. Fin-nuqqas tal-Obbligu, l-Italja ssostni li l-PI setgħet investiet 10 % tal-likwidità tagħha f’bonds għal perjodu ta’ żmien qasir u 90 % f’bonds għal perjodu ta’ żmien twil.

                     (66)

                     Fir-rigward tal-konformità tas-suq tar-rata tal-imgħax imħallsa lill-PI, l-Italja pprovdiet l-opinjoni tal-awdituri tal-PI u ittri ta’ konfort minn banek privati u konsulenti. L-awdituri ta’ PI ddikjaraw li, minħabba l-karatteristiċi u r-rati ta’ tkabbir tagħhom, il-fondi miġbura fuq il-kontijiet kurrenti postali kienu stabbli. Il-banek privati u l-konsulenti (25) qablu li r-redditi miksuba mill-PI fuq il-fondi miġbura fuq il-kontijiet kurrenti postali u ddepożitati mat-Teżor kienu simili għar-redditi tas-suq li setgħet tikseb PI permezz tal-implimentazzjoni ta’ strateġiji xierqa ta’ investiment u ġestjoni tar-riskji.

               3.2.7.1.   Tqabbil mar-redditi miksuba fuq il-prodotti ta’ Poste Vita

                     (67)

                     L-Italja tqis li r-rimunerazzjoni miksuba mill-PI fuq il-fondi ddepożitati mat-Teżor kienet konformi mar-rimunerazzjoni miksuba minn Poste Vita fuq il-fondi investiti minnha. L-Italja ssostni li l-poloz tal-assigurazzjoni tal-ħajja huma prodotti li jistgħu jitqiesu bħala komparabbli mal-kontijiet kurrenti postali u li r-rata medja tal-imgħax fuq ir-rikavat investit ta’ dawk il-prodotti (pereżempju Posta Più) kienet ta’ 4,68 % matul il-perjodu 2002-2006, li tikkorrispondi għar-rata tal-Konvenzjoni (4,55 %).

                     (68)

                     L-Italja tqis li l-kontijiet kurrenti postali u l-poloz tal-assigurazzjoni tal-ħajja kienu prodotti finanzjarji komparabbli minħabba li l-kontijiet postali kienu prodotti għal perjodu ta’ żmien qasir, iżda de facto kienu simili għall-istrumenti finanzjarji għal perjodu ta’ żmien medju, b’kapital u redditu minimi garantiti.

               3.2.7.2.   Tqabbil ma’ La Banque Postale

                     (69)

                     Skont l-Italja, l-istrateġija ALM ta’ La Banque Postale (Franza) kienet ibbażata fuq l-istess tip ta’ mudell statistiku użat minn PI, matul il-perjodu vvalutat.

                     (70)

                     Dak il-mudell statistiku jidentifika l-fondi stabbli u volatili miġbura fuq il-kontijiet kurrenti postali. Il-fondi stabbli jiġu investiti f’bonds fiż-żona tal-OECD u l-fondi volatili jiġu investiti f’bonds ta’ strumenti għal perjodu ta’ żmien qasir. Abbażi ta’ dan il-mudell, fl-2005, ir-redditu fuq l-investiment tal-kontijiet kurrenti ta’ La Banque Postale kien ta’ 4,4 % (vs it-3,9 % previst mill-Konvenzjoni).

                     (71)

                     B’mod aktar speċifiku, l-eżempju ta’ La Banque Postale wera li huwa possibbli li jkun hemm redditi ogħla fuq l-investiment minn dawk stabbiliti mill-Konvenzjoni bl-użu ta’ ALM prudenzjali għal tul ta’ żmien medju ta’ 5 snin.

               3.2.7.3.   Tqabbil ma’ strateġiji alternattivi oħrajn ta’ investiment (ġestjoni attiva tal-fondi)

                     (72)

                     Sabiex turi li r-rimunerazzjoni stabbilita mill-Konvenzjoni ma tat l-ebda vantaġġ lill-PI, l-Italja pprovdiet lill-Kummissjoni bi studju li tmexxa minn …]

                     (73)

                     L-Istudju …] żviluppa l-analiżi li ġejja:

                                 (a)

                                 Ir-rimunerazzjoni mħallsa mit-Teżor lill-PI fuq id-depożiti tista’ titqies li hija ġusta minħabba li:

                                             (1)

                                             It-tul ta’ żmien mistenni ta’ tali bażi ta’ depożiti, nett minn komponent teoretikament aktar volatili, huwa estremament twil u kważi infinit.

                                             (2)

                                             Il-karatteristiċi ta’ tali bażi ta’ depożiti huma ttrasferiti lit-Teżor bil-liġi.

                                             (3)

                                             L-indiċjar imħallas mit-Teżor huwa bbażat fuq kambjali tat-Teżor ta’ 12-il xahar għal 10 % (l-aktar komponent volatili), fuq bonds tal-Gvern Taljan ta’ 10 snin għal 10 % (il-komponent li, skont suppożizzjonijiet aktar konservattivi, jista’ potenzjalment jonqos matul iż-żmien), kif ukoll fuq bonds tal-Gvern Taljan ta’ 30 sena għal 80 %.

                                             (4)

                                             L-Obbligu huwa l-bażi tan-natura permanenti tar-relazzjoni bejn il-PI u t-Teżor.

                                             (5)

                                             Ir-restrizzjonijiet fuq il-PI bħala depożitant kienu jinkorporaw spejjeż u piżijiet impliċiti:

                                                         (a)

                                                         Id-depożitu miżmum mit-Teżor ma jistax jitqies bħala assi “bla riskju” għal perjodu ta’ żmien qasir fid-dawl tal-obbligu permanenti tal-PI li tiddepożita fondi mat-Teżor.

                                                         (b)

                                                         In-nuqqas ta’ possibbiltà għall-PI li tidħol fi strateġiji attivi ta’ ġestjoni tal-fondi (l-analiżi kwantitattiva mwettqa minn …] għandha l-għan li tistabbilixxi l-ispejjeż rilevanti li jirriżultaw).

                                 (b)

                                 Tqabbil tal-marġini tal-imgħax tal-PI mal-marġini tal-imgħax komparabbli tal-banek fis-settur privat żvela li l-ispiża għad-depożiti tal-PI mingħand klijenti fil-livell tal-konsumatur hija konformi mal-ispiża tad-depożitanti fil-livell tal-konsumatur tal-banek fis-settur privat. Barra minn hekk, il-marġini tal-imgħax miksub mill-banek fis-settur privat fuq il-komponent tad-depożiti tal-finanzjament tagħhom huwa ferm ogħla minn dak tal-PI, li fil-fehma ta’ …] jirrappreżenta prova li ma ngħatat l-ebda għajnuna mill-Istat lil-PI.

                                 (c)

                                 Tqabbil tad-diskrepanza fil-maturità tal-attiv u l-passiv ta’ PI mal-pari tagħha fis-settur privat żvela li l-bażi tad-depożiti tal-PI għandha komponent ta’ tul ta’ żmien “kważi infinit” stmat b’mod konservattiv għal mill-inqas 60,8 % tat-total. Skont il-Konvenzjoni, il-PI tuża r-rikavat tal-bażi tad-depożiti tagħha sabiex tiffinanzja assi fit-tul bħalma huwa d-depożitu mat-Teżor. Sabiex tiġi aċċertata l-imġiba tal-banek fis-settur privat, ġew analizzati l-qagħdiet finanzjarji tal-banek speċjalizzati fil-finanzjament tas-settur pubbliku (bħal Dexia, Depfa, eċċ.). Dawn il-banek juru xejriet simili. Fil-fatt, il-banek fis-settur pubbliku jiffinanzjaw lilhom infushom għal madwar 50 % fuq perjodu ta’ żmien medju sa twil, u l-bqija fuq tranżazzjonijiet repo mal-BĊE jew depożiti interbankarji, filwaqt li jinvestu l-finanzjament totali tagħhom f’assi mhux likwidi tas-settur pubbliku maħruġa mill-gvernijiet jew mill-awtoritajiet lokali, ġeneralment b’maturitajiet ta’ bejn 10 snin u 50 sena.

                                 (d)

                                 Analiżi kwantitattiva kellha l-għan li tagħti prova tal-benefiċċju ta’ ġestjoni attiva tal-assi abbażi tal-investiment tal-PI f’portafoll ta’ bonds tal-Gvern Ewropew li beda f’Marzu 2007. L-analiżi hija bbażata fuq żewġ elementi, l-ewwel fuq l-analiżi tal-prestazzjoni potenzjali fl-imgħoddi, it-tieni fuq evoluzzjoni fil-ġejjieni:

                                             (1)

                                             […] strateġiji ta’ ġestjoni tal-fondi applikati b’mod retrospettiv għall-portafoll tad-depożiti tal-PI, waħda li tinvolvi tul ta’ żmien simili għall-portafoll tal-istudju …] fl-ispeċifikazzjoni tal-Valur fir-riskju (VaR) (imsejħa l-“portafoll ta’ valutazzjoni komparattiva”) u oħra (imsejħa “strateġija tattika”) bl-użu tal-istess kriterji u limitazzjonijiet ta’ investiment li bħalissa huma adottati mill-PI. Din l-istrateġija tal-aħħar hija bbażata fuq mudell kwantitattiv awtomatiku. Ir-redditu miksub matul l-aħħar 10 snin skont l-istrateġija tattika kien jaqbeż ir-redditu tal-Konvenzjoni matul l-istess perjodu b’madwar 1,62 % fis-sena (madankollu, mingħajr ma jitqiesu l-ispejjeż tat-tranżazzjonijiet). Ir-redditu miksub matul il-perjodu ta’ sentejn 2005-2006 (2,45 %) kien ikun aktar baxx mir-redditu tal-Konvenzjoni (4,14 %).

                                             (2)

                                             Għall-futur, …] identifika ċerti soluzzjonijiet ta’ ġestjoni tal-fondi li l-PI setgħet timplimenta sabiex tikseb redditi inkrementali mill-investiment passiv fil-bonds tal-Gvern mingħajr ma żżid riskji inkrementali sinifikanti. Bħala evidenza ta’ dawn l-istrateġiji, l-Istudju …] jipprovdi d-deskrizzjoni dettaljata li ġejja:

                                                         (a)

                                                         Strateġiji bbażati fuq il-bejgħ tal-opzjoni ta’ xiri fuq bonds tal-Gvern, li jiksbu rendiment addizzjonali fl-2008 ta’ …];

                                                         (b)

                                                         Il-kostruzzjoni ta’ bond sovran sintetiku fiż-żona tal-Euro, li fl-2008 tikseb rendiment addizzjonali ta’ …];

                                                         (c)

                                                         Il-ġestjoni ta’ porzjon ta’ qligħ kapitali eżistenti miksub fuq il-portafoll, li fl-2008 tikseb rendiment addizzjonali ta’ …]; u

                                                         (d)

                                                         Il-bidla tal-bonds fil-portafoll, li fl-2008 kisbet rendiment addizzjonali ta’ …].

                     (74)

                     Fir-rigward tat-tqabbil bejn ir-rimunerazzjoni tad-depożiti tat-Teżor u r-rimunerazzjoni offruta mill-istrateġiji ta’ ġestjoni attiva tal-fondi, l-Italja spjegat li tqabbil bħal dan kellu jsir fuq perjodu ta’ żmien sinifikanti – 10 snin – sabiex jitqies ċiklu ekonomiku sħiħ. Din kienet ir-raġuni għaliex […] qabbel ir-redditu tal-Konvenzjoni mar-redditi minn strateġiji alternattivi matul perjodu ta’ 10 snin u mhux matul perjodu iqsar. Għalhekk, meta r-rati tal-imgħax jiżdiedu, il-portafolli b’rati fissi għandhom tendenza li jkollhom prestazzjoni aktar baxxa meta mqabbla mal-portafolli b’rati varjabbli, filwaqt li l-oppost seħħ fil-każ ta’ rati tal-imgħax li jonqsu.

                     (75)

                     Skont l-Italja, matul perjodu ta’ 10 snin, il-portafolli tal-investiment ibbażati fuq rati varjabbli jistgħu jitqabblu mal-portafolli ta’ investiment ibbażati fuq rati fissi, minħabba l-kumpens ta’ qligħ kapitali u telf kapitali. Fil-fatt, matul perjodu ta’ 10 snin, ir-redditi ta’ portafolli b’rati fissi għandhom it-tendenza li jkunu konformi mar-redditi ta’ portafolli b’rati varjabbli. Jidher b’mod ċar li l-ġestjoni attiva tal-fondi tipprovdi redditi aħjar mill-investimenti passivi (“parametriċi”) bħall-Konvenzjoni (eż. ir-redditu tal-valutazzjoni komparattiva b’tul ta’ żmien ta’ 5 snin użata minn …] huwa konformi mar-redditu tal-Konvenzjoni, li t-tul ta’ żmien tiegħu huwa ferm itwal)

                     (76)

                     Barra minn hekk, skont l-Italja, il-Kummissjoni għandha tiddistingwi bejn riskju għal perjodu ta’ żmien qasir u dak għal perjodu ta’ żmien twil. Billi huwa veru li l-valur tat-titoli b’rata fissa b’tul ta’ żmien ta’ 10 snin jista’ jvarja ħafna fuq perjodu ta’ żmien qasir, matul il-perjodu kollu ta’ 10 snin, il-bonds b’rata fissa jagħtu rata ta’ redditu affidabbli ħafna (minħabba li fissa). Kollox ma’ kollox, matul perjodu ta’ 10 snin, ir-redditi tal-portafolli b’rata fissa għandhom it-tendenza li jkunu konformi mar-redditi tal-portafolli b’rata varjabbli, b’dawn tal-aħħar fil-fatt ikunu aktar riskjużi (minħabba li huma soġġetti għal bidliet annwali fir-redditu tal-imgħax).

                     (77)

                     Barra minn hekk, strateġiji ta’ investiment alternattivi reali li huma flessibbli u li jistgħu jkunu bbażati fuq l-istrumenti finanzjarji kollha possibbli offruti mis-suq, joffru possibbiltà akbar ta’ riżultati aħjar minn investimenti passivi bħall-Konvenzjoni.

                     (78)

                     Barra minn hekk, l-Italja enfasizzat li, fil-mument tal-konklużjoni tal-Konvenzjoni mat-Teżor, ix-xejra tar-rati tal-imgħax fil-ġejjieni ma kinitx magħrufa. Skont l-Italja, l-għażla li jintużaw parametri varjabbli għall-Konvenzjoni kienet ekonomikament razzjonali, minħabba li kienet ġusta għaż-żewġ partijiet: il-PI u t-Teżor. L-għażla li l-Konvenzjoni tiġi riveduta wara tliet snin u li titħassar kull sena ppermettiet lil kwalunkwe waħda miż-żewġ partijiet li tirtira mill-ftehim f’każ li r-rimunerazzjoni tkun saret inġusta jew inkonsistenti, minħabba r-rati tal-imgħax tas-suq li qed jevolvu.

                     (79)

                     L-Istudju […] juri wkoll li l-Obbligu ġġenera spejjeż ta’ opportunità u riskji għall-PI billi llimita l-ispettru tal-għażla ta’ investiment tiegħu. Id-depożitu mat-Teżor kien marbut esklussivament mar-riskju ta’ kreditu tal-Italja, li waqqaf lil PI milli tfittex opportunità ta’ investiment diversifikata fis-suq tal-bonds tal-Gvern Ewropew. Barra minn hekk, tali riskju ta’ kreditu kien aggravat mir-riskju tal-likwidità minħabba n-natura fit-tul tal-maturità tad-depożitu mingħajr drittijiet ta’ tifdija bikrija.

                     (80)

                     L-Italja tiġġustifika l-komparabbiltà tal-mekkaniżmu tal-Konvenzjoni (abbażi ta’ rati tal-imgħax varjabbli) mal-mudelli kwantitattivi użati minn […] li għandhom l-għan li jagħtu prova tal-benefiċċju ta’ ġestjoni attiva tal-assi (abbażi ta’ rati tal-imgħax fissi) billi tiddikjara li hija prattika tas-soltu għall-operaturi tas-suq li jinnegozjaw f’bonds u, mill-2007, għal PI, li jipprevedu investimenti b’rati tal-imgħax fissi. Huma jsostnu wkoll li t-tqabbil bejn il-mekkaniżmu tal-Konvenzjoni u l-mudelli kwantitattivi użati minn RBS għandu jiġi analizzat fid-dawl tat-tqabbil bejn ġestjoni passiva u attiva tal-fondi, aktar milli bejn żewġ mekkaniżmi ta’ rimunerazzjoni bbażati fuq rati tal-imgħax fissi u varjabbli.

                     (81)

                     Fl-aħħar nett, l-Italja ssostni li l-mekkaniżmu tal-Konvenzjoni bbażat fuq rimunerazzjoni għal perjodu ta’ żmien qasir għall-komponent volatili tal-fondi ddepożitati mat-Teżor jistma b’mod adegwat ir-riskju reali tal-likwidità mġarrab mit-Teżor.

               3.2.8.   Rimarki għall-kummenti tal-ABI

                     (82)

                     Skont l-Italja, ir-rata fuq id-depożitu mat-Teżor ma setgħetx tkun rata għal perjodu ta’ żmien qasir (eż. rata tal-imgħax tal-kambjali tat-Teżor ta’ 12-il xahar) minħabba l-istabbiltà tad-depożiti.

                     (83)

                     L-Italja indikat li, l-użu tal-2005 (kif sar mill-ABI) bħala sena ta’ referenza, irriżulta f’analiżi mhux xierqa minħabba li l-2005 kienet is-sena meta r-rati tal-imgħax fuq il-kambjali tat-Teżor għal perjodu ta’ żmien qasir kienu l-aktar baxxi.

                     (84)

                     Fir-rigward tat-tqabbil li sar mill-ABI mar-rimunerazzjoni miksuba minn CDP fuq il-likwidità tagħha ddepożitata mat-Teżor (rimunerazzjoni ugwali għal rata varjabbli ta’ sitt xhur ikkalkolata bħala l-medja aritmetika sempliċi tar-rendiment gross fuq il-kambjali tat-Teżor ta’ sitt xhur u tal-indiċi Rendistato ta’ kull xahar), l-Italja ssostni li s-CDP ma tistax titqabbel ma’l-PI, minħabba li hija kumpanija differenti f’termini ta’ struttura, attivitajiet, objettivi tan-negozju, operazzjonijiet, organizzazzjoni u politiki ta’ investiment. L-Italja ssostni wkoll li, minħabba li l-indiċi Rendistato ta’ kull xahar jirrappreżenta rata fuq perjodu ta’ żmien medju/twil, l-ABI tikkontradixxi lilha nnifisha meta tqis li l-likwidità tal-PI ddepożitata mat-Teżor għandha tiġi rrimunerata skont parametri għal perjodu ta’ żmien qasir.

                     (85)

                     L-Italja ssostni wkoll li l-uniċità tad-depożiti tat-Teżor tagħha għamlitha diffiċli li jiġi identifikat strument wieħed ta’ sostituzzjoni. Madankollu, minħabba l-istabbiltà tal-kontijiet kurrenti postali, id-depożitu ta’ dawn il-fondi mat-Teżor jista’ jitqabbel mal-fondi miġbura permezz ta’ bonds fit-tul għall-parti l-kbira tagħhom. L-istabbiltà tal-kontijiet kurrenti postali għamlet tqabbil mal-kambjali tat-Teżor għal perjodu ta’ żmien qasir (ta’ 12-il xahar) irrilevanti.

               4.   Valutazzjoni tal-miżura

         4.1.   L-eżistenza tal-għajnuna

                     (86)

                     Sabiex jiġi aċċertat jekk miżura tikkostitwixxix għajnuna skont it-tifsira tal-Artikolu 107(1) tat-TFUE, il-Kummissjoni trid tiddetermina (i) jekk il-miżura tingħatax mill-Istat jew permezz ta’ riżorsi tal-Istat; (ii) jekk il-miżura tagħtix vantaġġ ekonomiku; (iii) jekk il-miżura hijiex kapaċi tfixkel il-kompetizzjoni billi tiffavorixxi b’mod selettiv lil ċerti impriżi jew il-produzzjoni ta’ ċerti oġġetti; u fl-aħħar nett, (iv) jekk il-miżura taffettwax il-kummerċ bejn l-Istati Membri. Dawn il-kundizzjonijiet kollha jridu jiġu ssodisfati sabiex miżura tikkostitwixxi għajnuna mill-Istat skont it-tifsira tal-Artikolu 107(1) tat-TFUE.

                     (87)

                     Permezz tas-sentenza tal-2013, il-Qorti Ġenerali annullat id-Deċiżjoni tal-2008. B’mod partikolari, il-Qorti qieset li l-Kummissjoni kienet għamlet żball evidenti billi kkonkludiet li l-miżura kienet tikkostitwixxi għajnuna mill-Istat, abbażi tad-differenza pożittiva bejn ir-rata tal-Konvenzjoni u r-rata mogħtija lill-mutwatarju privat prudenti. Sabiex turi li l-miżura tabilħaqq tagħti tali vantaġġ ekonomiku, il-Kummissjoni kellha turi b’mod ċar li, fin-nuqqas tal-Obbligu, il-PI ma setgħetx b’mod raġonevoli tikseb redditu ogħla minn jew daqs ir-rata tal-Konvenzjoni billi tinvesti d-depożiti mill-kontijiet kurrenti postali fis-suq.

                     (88)

                     Għaldaqstant, din il-valutazzjoni tindirizza jekk ingħatax vantaġġ ekonomiku u, fin-nuqqas ta’ dan, il-miżura ma tammontax għal għajnuna mill-Istat skont it-tifsira tal-Artikolu 107(1) tat-TFUE.

                     (89)

                     Il-Kummissjoni tqis li t-tqabbil bejn il-Konvenzjoni u l-investimenti alternattivi disponibbli għal PI fin-nuqqas tal-Obbligu għandu jqis b’mod adegwat ir-riskju tal-investimenti u l-interazzjonijiet tagħhom mar-riskji li jirriżultaw mill-obbligazzjonijiet tal-PI (jiġifieri d-depożiti aggregati tal-klijenti), minn perspettiva integrata tal-ġestjoni tal-attiv/passiv. Imbagħad, it-tqabbil għandu jitwettaq jew bejn ir-redditu disponibbli skont il-Konvenzjoni u r-redditu tal-investimenti li jkollhom livell ta’ riskju simili għal dak tal-Konvenzjoni, jew inkella bejn ir-redditi aġġustati għar-riskji.

                     (90)

                     Il-Kummissjoni tfakkar ukoll li l-analiżi tal-vantaġġ possibbli mogħti mill-Konvenzjoni lill-PI għandha ssir ex ante. L-istima tar-redditi disponibbli taħt l-investimenti alternattivi għandha ssir f’konformità mal-informazzjoni disponibbli għall-partijiet fil-mument li tkun għaddiet il-Konvenzjoni.

                     (91)

                     Il-Kummissjoni l-ewwel irrieżaminat it-tqabbil sottomess mill-Italja, kif ġie spjegat fil-qosor fit-Taqsima 3.2.7. L-Italja sostniet li l-investimenti alternattivi, li setgħu kienu disponibbli għall-PI fin-nuqqas tal-Obbligu, offrew redditi simili jew ogħla mill-Konvenzjoni u li dan wera li l-Konvenzjoni ma kienet tinvolvi l-ebda vantaġġ għall-PI. Il-Kummissjoni sabet li ma kienx ipprovat li dawn l-investimenti alternattivi proposti huma komparabbli mal-Konvenzjoni minn perspettiva tar-riskju. B’riżultat ta’ dan, dawn ma jistgħux jifformaw bażi għall-valutazzjoni deskritta mill-Qorti Ġenerali, minħabba li ma jippermettux li ssir konklużjoni sinifikanti dwar jekk il-PI bbenefikatx mill-Konvenzjoni.

                                 —

                                 Fl-analiżi komparattiva tal-attivitajiet tal-assigurazzjoni tal-PI (ara l-premessi 67-68), l-Italja ssostni, mingħajr ma tipprova, li l-poloz tal-assigurazzjoni tal-ħajja huma komparabbli mal-kontijiet kurrenti postali u li r-riskji tal-investimenti, magħmula fuq wara ta’ dawn il-prodotti, huma komparabbli mar-riskji assoċjati mal-Konvenzjoni.

                                 —

                                 Fl-analiżi komparattiva tal-istrateġija ta’ investiment ta’ La Banque Postale (ara l-premessi 69-71), l-Italja ma tagħtix prova li l-profil tal-obbligazzjoni ta’ La Banque Postale jaqbel ma’ dak tal-PI u li l-profil tal-investiment ta’ La Banque Postale huwa simili għall-profil tal-investiment tal-PI skont il-Konvenzjoni.

                                 —

                                 Fl-analiżi komparattiva ta’ strateġiji ta’ investiment oħrajn, kif ippreżentata fl-istudju […] (ara l-premessi 72-81), il-profil tal-obbligazzjoni tal-PI jitqies b’mod adegwat f’konformità mal-valutazzjoni mwettqa minn […] (ara l-premessi 53-58) u hija ppreżentata miżura sintetika tar-riskju, jiġifieri l-volatilità tar-redditi. Madankollu, il-Kummissjoni nnotat li l-investimenti alternattivi proposti għandhom livell differenti ta’ riskju minn dak tal-Konvenzjoni u li, għalhekk, ir-redditu ta’ dawn l-investimenti alternattivi – jekk mhuwiex aġġustat għar-riskju – ma jistax jitqabbel mar-redditu disponibbli taħt il-Konvenzjoni.

                     (92)

                     Barra minn hekk, l-Italja sostniet li n-nuqqas ta’ kwalunkwe vantaġġ ex ante għal PI rriżulta mill-għażla – li kienet disponibbli kemm għal PI kif ukoll għall-Istat – li l-Konvenzjoni titħassar kull sena, f’każ li r-rimunerazzjoni ma tkunx ġusta (ara l-premessa 78). Madankollu, il-Kummissjoni kkunsidrat li din l-għażla ma kienet teskludi l-ebda vantaġġ potenzjali għal PI. L-għażla ma kinitx tkopri l-ewwel sena u ma kien hemm l-ebda obbligu għall-Italja li teżerċitaha, anki jekk kien ikun konvenjenti li tagħmel dan, fis-snin ta’ wara.

                     (93)

                     Abbażi ta’ dak li ntqal hawn fuq, il-Kummissjoni tikkonkludi li l-argumenti mressqa mill-Italja mhumiex biżżejjed sabiex tasal għal konklużjoni sinifikanti dwar jekk il-Konvenzjoni pprovdietx vantaġġ għall-PI jew le. Il-Kummissjoni mbagħad applikat il-valutazzjoni deskritta mill-Qorti Ġenerali f’dan il-każ. Għal dan l-għan, il-Kummissjoni stmat ir-redditi/riskji mistennija offruti minn ġabra komprensiva ta’ strateġiji alternattivi ta’ investiment, disponibbli fin-nuqqas tal-Obbligu. Għall- appoġġ tekniku dwar dawn il-kwistjonijiet, il-Kummissjoni għażlet l-Università ta’ Perugia permezz ta’ proċess ta’ sejħa għall-offerti, li l-esperti tagħha pproduċew rapport f’Novembru 2015 (“ir-Rapport tal-Esperti”).

               4.2.   Sommarju tar-Rapport tal-Esperti

                     (94)

                     Ir-Rapport tal-Esperti jeżamina l-investiment magħmul mill-PI skont l-Obbligu, li r-redditu tagħha huwa rregolat mill-Konvenzjoni, kif ukoll l-istrateġiji potenzjali ta’ investiment alternattiv tas-suq, li setgħu ġew ikkunsidrati minn PI fin-nuqqas tal-Obbligu għall-perjodu 2005-2007 għall-fondi miġbura permezz tal-kontijiet kurrenti postali. Ir-Rapport jistma wkoll il-profili tar-riskji u l-benefiċċji rispettivi bl-użu biss tal-informazzjoni disponibbli għal PI fiż-żmien tal-investiment.

                     (95)

                     Ir-Rapport tal-Esperti jissimula kif l-obbligazzjonijiet tal-PI (jiġifieri d-depożiti) huma mistennija li jevolvu maż-żmien. Billi dawn l-obbligazzjonijiet huma pretensjonijiet tad-depożitanti, il-PI tista’ biss tinvesti dak li d-depożitanti ma jirtirawx. B’konsegwenza ta’ dan, l-esperti jistmaw l-hekk imsejħa mudelli ta’ obbligazzjoni (“liability patterns” - LP) li jimmudellaw l-ammont ta’ fondi li mistennija jkunu disponibbli għall-PI matul ċertu perjodu ta’ żmien, li b’hekk il-PI tkun tista’ tinvesti. Għal dik l-istima, ir-Rapport tal-Esperti jiddistingwi l-komponenti stabbli tal-obbligazzjonijiet mill-komponenti volatili. Il-komponenti stabbli biss jistgħu jiġu investiti f’assi b’maturità għal perjodu ta’ żmien qasir jew twil skont l-LP stmat.

                     (96)

                     Ir-Rapport tal-Esperti jikkunsidra żewġ mudelli ta’ obbligazzjoni – l-LP1 u l-LP2 - li huma differenti minn xulxin fil-mod ta’ kif jiġi ttrattat il-komponent stabbli tad-depożiti (jiġifieri l-parti li ma tiġix irtirata matul it-30 sena li jmiss skont is-suppożizzjonijiet tal-immudellar). Fiż-żewġ xenarji, ir-Rapport tal-Esperti jassumi li l-ammont totali tal-fondi miġbura ser jonqos fiż-żmien minħabba l-irtirar tad-depożiti tal-kontijiet kurrenti. L-LP1 jalloka flussi ta’ ħruġ b’maturità mmudellata ta’ aktar minn 30 sena b’mod proporzjonali matul perjodu ta’ 30 sena. L-LP2 jalloka l-flussi ta’ ħruġ kollha b’maturità mmudellata ta’ aktar minn 30 sena għall-fluss ta’ ħruġ fit-tletin (30) sena. Skont is-suppożizzjonijiet tar-Rapport tal-Esperti, id-differenza hija sinifikanti, hekk kif bejn wieħed u ieħor 60 % tad-depożiti kollha għandhom dati għall-flussi ta’ ħruġ immudellati lil hinn minn 30 sena. Fuq dik il-bażi, skont l-LP1, il-flussi ta’ ħruġ iseħħu regolarment bejn sena u 30 sena, filwaqt li skont l-LP2, 40 % biss tal-flussi ta’ ħruġ iseħħu bejn sena u 30 sena u 60 % jseħħu biss fit-tletin (30) sena.

                     (97)

                     Fir-rigward tal-mistoqsija dwar liema miż-żewġ mudelli ta’ obbligazzjoni jippreżenta suppożizzjoni aktar xierqa, ir-Rapport tal-Esperti jsostni li l-mudell ta’ obbligazzjoni inqas konservattiv l-LP2 huwa aktar xieraq. Sabiex jappoġġja din il-konklużjoni, ir-Rapport tal-Esperti jisħaq li l-PI hija differenti minn bank kummerċjali tipiku sal-punt li (i) il-PI ma kinitx soġġetta għar-regolament prudenzjali applikabbli għall-banek u b’hekk għar-rekwiżit ta’ livell kapitali ogħla għal investimenti fit-tul; u li (ii) l-PI ma tkunx esposta għall-istess riskju ta’ kriżi kbira ħafna ta’ rtirar u likwidità bħal bank tipiku, minħabba li l-PI hija meqjusa minn parti kbira tal-investituri bħala li hija l-istess bħall-Italja. Ir-Rapport tal-Esperti jsostni li din il-perċezzjoni hija konsistenti mal-aspettattiva li, f’każ ta’ kriżi ta’ likwidità, l-Italja tkun imġiegħla tiffinanzja kwalunkwe pożizzjoni ta’ insolvenza tal-PI sabiex jiġi evitat effett ta’ kontaġju li jwassal għal deterjorament tal-affidibbiltà kreditizja tal-istokk kollu tad-dejn pubbliku.

                     (98)

                     Il-Kummissjoni tinnota li r-Rapport tal-Esperti jissuġġerixxi li l-fondi ddepożitati mill-PI fuq il-kont tat-Teżor de facto ma kinux għal perjodu ta’ żmien qasir fin-natura tagħhom. Kien issuġġerit perjodu b’terminu qasir tal-fondi mill-ABI, li sostniet li r-rimunerazzjoni tad-depożitu tat-Teżor kellha tikkorrispondi għan-natura tagħha għal perjodu ta’ żmien qasir (ara l-premessa 45). Fl-istess ħin, il-Kummissjoni tfakkar li n-natura fit-tul tal-fondi ddepożitati mill-PI mat-Teżor, kif ivvalutata fir-Rapport tal-Esperti, mhijiex biżżejjed sabiex jiġi stabbilit in-nuqqas ta’ għajnuna mill-Istat. Skont il-valutazzjoni meħtieġa skont id-deċiżjoni tal-2013, huwa meħtieġ tqabbil sinifikanti tar-redditi/riskju kemm skont l-Obbligu kif ukoll mingħajr l-Obbligu, sabiex jiġi ddeterminat b’mod effettiv jekk il-miżura tatx vantaġġ lill-PI.

                     (99)

                     Għaldaqstant, ir-Rapport tal-Esperti jibni mudell dinamiku tar-rata tal-imgħax li jippermetti l-kalkolu tal-prezzijiet tal-bonds abbażi tal-mudell tal-kurva tar-rendiment tar-rata tal-imgħax fi kwalunkwe punt fil-ġejjieni. Ir-Rapport jikkunsidra tliet xenarji tar-rati tal-imgħax: rati tal-imgħax stazzjonarji (stabbli), li jiżdiedu u li jonqsu, meta mqabbla mal-kurva tar-rendiment li tipprevali fiż-żmien tal-Konvenzjoni.

                     (100)

                     Ir-Rapport tal-Esperti mbagħad jeżamina l-karatteristiċi tar-riskji u tar-redditu tal-investiment reali mwettaq mill-PI skont l-Obbligu u li r-redditu tiegħu huwa rregolat mill-Konvenzjoni. Hawnhekk, ir-riskju - li huwa kompletament dovut għall-bidliet fir-rata tal-imgħax li għandhom impatt fuq il-prezzijiet tal-bonds użati għall-kalkolu tar-rata ta’ rimunerazzjoni xierqa skont il-Konvenzjoni - huwa baxx ħafna. Fil-fatt, il-livell ta’ riskju huwa ta’ 0,11 %, 0,17 % u 0,06 % taħt ix-xenarji tar-rati stazzjonarji, li jiżdiedu u li jonqsu, rispettivament.

                     (101)

                     Fir-rigward tal-istrateġiji ta’ investiment disponibbli, il-PI setgħet tinvesti biss f’bonds bi grad ta’ investiment fiż-żona tal-Euro fil-mument tal-investiment. B’mod korrispondenti, l-esperti jikkunsidraw strateġiji bbażati fuq bonds tal-Gvern Taljan b’maturitajiet differenti u strateġija li tuża l-bonds tal-Gvern fiż-żona tal-Euro għat-tqabbil.

                     (102)

                     Meta jeżamina l-istrateġiji ta’ investiment disponibbli, ir-Rapport tal-Esperti jikkunsidra żewġ riskji ewlenin: ir-riskju li jirriżulta minn distakk bejn il-maturitajiet tal-assi tal-PI (il-bonds tal-Gvern Taljan) u l-obbligazzjonijiet tagħha (id-depożiti), u r-riskju ta’ inadempjenza sovrana mill-Italja.

                     (103)

                     Id-distakk jew id-diskrepanza bejn il-maturitajiet tal-assi u tal-obbligazzjonijiet joħolqu riskju ta’ likwidità (jiġifieri r-riskju li l-PI ma jkollhiex mezzi likwidi biżżejjed sabiex tissodisfa t-talbiet għal irtirar mid-depożitanti fi żmien partikolari). Madankollu, dak ir-riskju ta’ likwidità jkun limitat meta jkun faċli li jinbiegħu l-assi (jiġifieri l-bonds tal-Gvern Taljan). Li kieku l-PI kellha tbigħ dawk il-bonds qabel ma jimmaturaw, il-prezz tas-suq ikun xprunat mir-rata tal-imgħax prevalenti f’dak iż-żmien, sabiex b’hekk il-PI tkun vulnerabbli għar-riskju tar-rata tal-imgħax, li jwassal għal qligħ jew telf kapitali potenzjali. Dan ir-riskju huwa mmudellat b’mod espliċitu fir-Rapport tal-Esperti.

                     (104)

                     Fir-rigward tar-riskju ta’ inadempjenza sovrana, ir-Rapport tal-Esperti jirrimarka li l-PI għandha wkoll ir-riskju sovran ta’ inadempjenza mill-Italja skont il-Konvenzjoni. Għalhekk, ir-Rapport tal-Esperti jqis li l-użu ta’ bonds tal-Gvern Taljan fil-mudell jippermetti l-istess riskju sovran fiż-żewġ strateġiji u jippreżenta tqabbil simili u ugwali mingħajr immudellar espliċitu.

                     (105)

                     Ir-Rapport tal-Esperti janalizza ħames strateġiji differenti:

                                 —

                                 L-ewwel strateġija ta’ investiment hija strateġija ta’ xiri u żamma. Skont din l-istrateġija, il-PI tixtri l-bonds tal-Gvern Taljan u żżommhom sal-maturità. Ir-Rapport tal-Esperti jassumi li tali bonds huma disponibbli għall-maturitajiet kollha (jiġifieri għal kwalunkwe perjodu ta’ żmien) u jiġu pprezzati skont il-kurva tar-rendiment immudellata. Minħabba li jistgħu jinxtraw bonds xierqa sabiex ikunu jaqblu b’mod preċiż mal-maturità tal-assi, l-istrateġija twassal għal qbil perfett bejn il-maturità tal-assi u tal-obbligazzjonijiet sabiex ma jkun hemm l-ebda riskju għar-rata tal-imgħax f’din l-istrateġija.

                                 —

                                 It-tieni strateġija hija simili għall-ewwel waħda iżda tneħħi s-suppożizzjoni li l-bonds huma disponibbli għal kwalunkwe perjodu ta’ żmien. Issa, l-PI għandha ċertu riskju fuq ir-rata tal-imgħax minħabba l-flussi ta’ ħruġ ta’ depożiti mistennija għal żminijiet meta ma jkun hemm l-ebda bond disponibbli fis-suq sabiex ikoprihom. Għalhekk, il-PI tista’ tkun imġiegħla tinvesti f’xi bonds b’maturità itwal u tbigħhom qabel ma jimmaturaw sabiex ikopru l-flussi ta’ ħruġ tad-depożiti mistennija, li jwassal għal ċertu riskju ta’ qligħ jew telf kapitali.

                                 —

                                 It-tielet strateġija hija strateġija oħra ta’ xiri u żamma iżda tintroduċi distakk fil-maturità strateġika volontarja bejn il-maturità tal-bonds u d-depożiti. Hawnhekk, id-distakk fil-maturità jiġi ġġenerat billi l-PI tinvesti f’assi b’maturità itwal mill-flussi ta’ ħruġ tad-depożiti mistennija. Għalhekk, PI taċċetta r-riskju tar-rata tal-imgħax relatat mal-obbligu li jinbiegħ il-bond sottostanti sabiex ikopri l-pretensjoni ta’ depożitu korrispondenti fil-mument meta tali pretensjoni tirriżulta għal rendiment ogħla fuq il-bonds b’maturità itwal.

                                 —

                                 Ir-raba’ strateġija hija strateġija ta’ negozjar dinamiku fejn il-PI tixtri u tbigħ bonds b’mod dinamiku. B’mod partikolari, il-PI tinvesti l-fondi kollha miġbura fil-kont kurrenti postali f’bond b’maturità partikolari - ta’ ħames snin, għaxar snin jew għoxrin sena - tbigħu wara 15-il jum u terġa’ tinvesti r-rikavat f’bond ieħor bl-istess maturità (jiġifieri l-bond li jkun għadu kif inxtara jimmatura 15-il jum wara dak mibjugħ). Minħabba li l-flussi tal-ħruġ ta’ depożiti jiġu kkunsidrati biss fi tmiem sena partikolari, l-ammont investit fi kwalunkwe sena partikolari jitqies bħala kostanti fir-rigward tal-flussi ta’ ħruġ u jvarja biss fir-rigward tal-bidliet fir-rata tal-imgħax. Għalhekk, ir-rati ta’ redditu annwali li jirriżultaw minn din l-istrateġija huma indipendenti mill-mudell tal-obbligazzjoni.

                                 —

                                 Bħala l-ħames strateġija, l-istudju jqis ukoll li l-PI tinvesti kompletament f’indiċi fit-tul ta’ bonds tal-Gvern fiż-żona tal-Euro. Dan l-indiċi jinkludi l-bonds tal-Gvern fiż-żona tal-Euro (u mhux biss bonds tal-Gvern Taljan) b’maturitajiet itwal minn 10 snin. Din l-istrateġija titbiegħed mill-qafas tal-istrateġiji preċedenti billi r-riskju ta’ kreditu sottostanti mhuwiex biss fuq il-bonds tal-Gvern Taljan, iżda fuq taħlita ta’ bonds tal-Gvern fiż-żona tal-Euro. Isiru suppożizzjonijiet ta’ mmudellar addizzjonali sabiex ikopru dak ir-riskju addizzjonali. Għal darba oħra, il-flussi ta’ ħruġ tad-depożiti jiġu kkunsidrati biss fi tmiem sena partikolari, sabiex b’hekk ir-redditi annwali jkunu indipendenti mill-mudell tal-obbligazzjoni.

                     (106)

                     Il-ħames strateġiji ta’ investiment huma simulati fir-Rapport tal-Esperti. Għall-istrateġiji kollha ħlief għall-istrateġija tal-bonds tal-Gvern fiż-żona tal-Euro, il-profil tar-riskji u tar-redditi jiġi stmat taħt it-tliet xenarji differenti tar-rati tal-imgħax: rati stazzjonarji, li jiżdiedu u li jonqsu.

                     (107)

                     Fl-aħħar nett, ir-Rapport tal-Esperti jeżamina liema strateġija ta’ investiment implimentat PI meta l-fondi ġew rilaxxati mill-Obbligu fl-2007. Ir-Rapport juri li l-fondi ġew investiti f’bonds tal-Gvern fiż-żona tal-Euro għal ħames snin u, għal darba oħra, dawn jipprovdu r-riskju u r-redditu ta’ tali investiment abbażi tal-mudell tagħhom. Ir-Rapport tal-Esperti jikkonkludi li l-istrateġija kienet subottimali minħabba li twassal għal redditu aktar baxx b’riskju ogħla (0,65 %) minn dak li seta’ jinkiseb kieku ġiet segwita waħda mill-istrateġiji ta’ investiment alternattivi.

                     (108)

                     Wara li jistmaw il-profili tar-riskju u tar-redditu għall-istrateġiji tal-investiment kollha, l-esperti mbagħad jużaw it-teorija tal-ipprezzar tal-portafoll sabiex jiddeterminaw jekk l-investiment li kellha tagħmel PI skont l-Obbligu u li r-redditu tiegħu kien irregolat mill-Konvenzjoni, tax effettivament tax vantaġġ ekonomiku lill-PI (jiġifieri jekk ir-redditu riċevut skont il-Konvenzjoni, wara li jitqies ir-riskju tal-investiment, kienx ikun ogħla mir-redditi li setgħu jinkisbu f’livelli ta’ riskju ekwivalenti f’investimenti alternattivi).

                     (109)

                     Għal dak il-għan, ir-Rapport tal-Esperti għaqqad il-karatteristiċi tar-riskji u tar-redditi tal-investimenti alternattivi kollha disponibbli f’funzjoni ta’ investiment waħda li tesprimi r-redditu tas-suq li jista’ jinkiseb bħala funzjoni tar-riskju meħud. Jekk il-karatteristiċi tar-riskji u tar-redditi tal-Konvenzjoni jkunu ’l fuq minn dik il-funzjoni (jiġifieri jekk skont il-Konvenzjoni, il-PI jkollha tikseb redditu ogħla għar-riskju ekwivalenti minn dak disponibbli fis-suq), allura jkun meħtieġ li jiġi konkluż li kien hemm vantaġġ.

                     (110)

                     Abbażi ta’ dawn il-kunsiderazzjonijiet, ir-rapport jikkonkludi li bl-użu biss tal-LP1, il-mudell ta’ obbligazzjoni konservattiva, u biss skont l-aspettattiva ta’ rati tal-imgħax li jiżdiedu, li l-Konvenzjoni pprovdiet redditu ogħla lill-PI. F’dan ix-xenarju, meta jitqies il-fatt li l-PI aktar tard kienet lesta li taċċetta riskju ta’ 0,65 %, il-vantaġġ jammonta għal 0,29 punt perċentwali biss. Taħt l-LP2, ma jingħata l-ebda vantaġġ fi kwalunkwe xenarju tar-rati tal-imgħax.

               4.3.   Il-valutazzjoni tar-Rapport tal-Esperti mill-Kummissjoni

                     (111)

                     Il-Kummissjoni ssib li xi xenarji huma aktar plawsibbli minn oħrajn fir-rigward ta’ suppożizzjonijiet jew interpretazzjonijiet speċifiċi li saru fir-Rapport tal-Esperti. B’mod partikolari, il-Kummissjoni ma taqbilx mal-użu tal-mudell tal-obbligazzjoni LP2.

                     (112)

                     Il-Kummissjoni tinnota li r-rapport tal-esperti qed juża biss l-informazzjoni disponibbli qabel il-konklużjoni tal-Konvenzjoni, kif mitlub fis-sentenza tal-2013, bl-eċċezzjoni tar-referenza għal-livell ta’ riskju ta’ 0,65 % aċċettat minn PI wara t-tmiem tal-Obbligu. Il-Kummissjoni ma taqbilx mal-użu ta’ 0,65 % bħala l-livell ta’ riskju xieraq sabiex jiġi stmat ir-redditu mistenni fin-nuqqas tal-Obbligu.

                     (113)

                     L-ewwel nett, l-għażla tal-mudell tal-obbligazzjoni għandha impatt importanti fuq ir-redditu mistenni tal-istrateġiji ta’ investiment differenti. Kif iddikjarat fil-premessi 96-97, hemm differenzi sinifikanti fir-rigward tas-suppożizzjonijiet dwar il-flussi ta’ ħruġ tad-depożiti li jirriżultaw mill-għażla tal-LP1 jew l-LP2. It-tul ta’ żmien medju tad-depożiti ta’ PI - jiġifieri ż-żmien medju ponderat sabiex dawk id-depożiti jinżammu disponibbli - ivarja b’mod sinifikanti bejn wieħed u ieħor bejn disa’ snin u erbatax-il sena, rispettivament, taħt l-LP1 u l-LP2.

                     (114)

                     Il-Kummissjoni tinnota li t-tul ta’ żmien kemm taħt l-LP1 kif ukoll taħt l-LP2 jaqbeż it-tul ta’ żmien massimu ta’ ħames snin irrakkomandat mill-Awtorità Bankarja Ewropea (“EBA”) sabiex timmudella obbligazzjonijiet li ma jimmaturawx bħad-depożiti.

                     (115)

                     Il-Kummissjoni vvalutat il-kwistjoni tat-tul ta’ żmien medju tad-depożiti tal-PI li għandu jintuża għall-valutazzjoni meħtieġa skont id-deċiżjoni tal-2013. Hija tqis li l-LP2 jidher li huwa ottimist iżżejjed fir-rigward taż-żamma medja mistennija tad-depożiti tal-klijenti. Madankollu, it-tul ta’ żmien tad-depożiti tal-klijenti tal-PI jista’ fil-prattika jaqbeż il-ħames snin irrakkomandati mill-EBA, kif propost mir-Rapport tal-Esperti. Fil-valutazzjoni tagħha, il-Kummissjoni bbilanċjat il-kunsiderazzjonijiet li ġejjin:

                                 (a)

                                 Ir-rakkomandazzjonijiet tal-EBA għal depożitu b’tul ta’ żmien ta’ ħames snin inħarġu biss fl-2015, billi r-rekwiżiti regolatorji f’termini tal-ġestjoni tal-likwidità ssaħħew.

                                 (b)

                                 Skont ir-rakkomandazzjonijiet attwali tal-EBA, jekk l-istituzzjoni li tieħu d-depożiti tkun tista’ turi li hija mmudellat b’mod preċiż il-profil ta’ pprezzar mill-ġdid tad-depożiti tagħha (26), tul ta’ żmien ogħla jista’ jitqies bħala xieraq.

                                 (c)

                                 Kif sostniet ukoll l-Italja (ara l-premessi 53-56), il-profil tal-klijenti tal-banek postali seta’ jitqies bħala aktar stabbli minn dak tal-klijenti tal-banek kummerċjali tipiċi. Fil-fatt, il-banek postali jistgħu jattiraw klijenti b’introjti medji jew inqas minn medji u ta’ età akbar, li għandhom it-tendenza li jkunu inqas sensittivi għar-rata. B’riżultat ta’ dan, it-tul ta’ żmien tad-depożitu tal-PI jista’ jkun mistenni li jaqbeż il-ħames snin irrakkomandati mill-EBA.

                                 (d)

                                 Fl-istess ħin, il-Kummissjoni tqis li l-argumenti li saru fir-Rapport tal-Esperti u li ġew stabbiliti fil-premessi 96-97 mhumiex biżżejjed sabiex jiġġustifikaw preferenza għall-LP2 fuq l-LP1. Ir-Rapport tal-Esperti jsostni li l-LP2 jista’ jkun ġustifikat, f’dan il-każ speċifiku, minħabba li l-PI ma kinitx soġġetta għar-regolament prudenzjali applikabbli għall-banek, u minħabba li l-immaġini tal- PI kif ipperċepita mill-maġġoranza tal-investituri hija l-istess bħal dik tal-Italja. Madankollu, il-Kummissjoni tqis li:

                                             (1)

                                             in-nuqqas ta’ rekwiżiti ta’ kapital regolatorju għall-PI ma jaffettwax, per se, l-imġiba tad-depożitanti tagħha, u ċertament mhux fis-sens li jiżdied il-perjodu tad-depożiti tagħhom ma’ PI;

                                             (2)

                                             id-depożitanti ma jistgħux ikunu mistennija li jikkunsidraw il-profil tar-riskju tal-PI l-istess bħall-Italja. Fil-fatt, jekk wieħed jassumi li l-Italja ser tkun imġiegħla tiffinanzja kwalunkwe pożizzjoni ta’ insolvenza tal-PI, kif issuġġerit fir-Rapport tal-Esperti, dan jimplika l-eżistenza ta’ għajnuna mill-Istat fil-forma ta’ garanzija impliċita.

                     (116)

                     Abbażi ta’ dak li ntqal hawn fuq, il-Kummissjoni taċċetta l-LP1 bħala suppożizzjoni realistika sabiex tiġi ddeterminata l-istrateġija ta’ investiment prudenti li kienet issegwi l-PI fin-nuqqas tal-Obbligu matul il-perjodu rilevanti.

                     (117)

                     Barra minn hekk, il-Kummissjoni tfakkar li r-Rapport tal-Esperti ddikjara li r-rata mistennija tal-Konvenzjoni hija ogħla mir-redditu mistenni tal-istrateġiji ta’ investiment alternattivi, taħt ix-xenarju tar-rata dejjem tiżdied biss, b’0,29 punt perċentwali (ara l-premessa 110). Madankollu, tali 0,29 punti perċentwali ġew ikkalkolati billi tqabbel ir-redditu tas-suq mistenni f’livell ta’ riskju ta’ 0,65 %, filwaqt li r-redditu taħt il-Konvenzjoni wera livell ta’ riskju ta’ 0,17 % taħt ix-xenarju tar-rata li dejjem tiżdied.

                     (118)

                     Il-Kummissjoni ma ssib l-ebda raġuni ġustifikabbli sabiex tqabbel ir-redditi f’livelli ta’ riskju differenti, b’mod partikolari minħabba li l-livell ta’ riskju applikat ta’ 0,65 % kien ikkalkolat fir-Rapport tal-Esperti billi ġiet ikkunsidrata l-istrateġija ta’ investiment li l-PI eventwalment implimentat wara li kien irrevokat l-Obbligu (ara l-premessa 104). Tali kunsiderazzjoni ma tidhirx li hija addattata sabiex tintuża f’metodoloġija li għandha tqis biss l-informazzjoni li kienet disponibbli fuq perspettiva ex ante.

                     (119)

                     Għalhekk, il-livell ta’ riskju użat sabiex jiġi kkalkolat ir-redditu tas-suq li jista’ jinkiseb għal tqabbil mar-rata skont il-Konvenzjoni għandu jkun l-istess bħar-riskju tal-Konvenzjoni, jiġifieri 0,11 %, 0,17 % u 0,06 % taħt ix-xenarji tar-rati stazzjonarji, li jiżdiedu u li jonqsu, rispettivament.

                     (120)

                     Abbażi ta’ dan, il-Kummissjoni tinnota li għall-LP1, il-vantaġġ mistenni skont il-Konvenzjoni fix-xenarju tar-rati li jiżdiedu għalhekk ikun ta’ madwar 0,5 punti perċentwali, minflok 0,29 punt perċentwali. Għar-rati stazzjonarji u li jonqsu, ir-redditi tas-suq li jistgħu jinkisbu jkomplu jkunu akbar mir-redditu skont il-Konvenzjoni, b’madwar 0,15-il punt perċentwali għar-rati stazzjonarji u 0,4 punti perċentwali għar-rati li jonqsu.

               4.4.   Konklużjoni

                     (121)

                     Ir-rata mistennija skont il-Konvenzjoni hija aktar baxxa mir-redditu mistenni tal-istrateġiji ta’ investiment alternattivi, f’xenarju b’rati stazzjonarji u f’livelli ta’ riskju simili, fin-nuqqas tal-Obbligu. B’riżultat ta’ dan, ir-rata skont il-Konvenzjoni ma kienet tinvolvi l-ebda vantaġġ immedjat għal PI.

                     (122)

                     Il-Kummissjoni ma għandha l-ebda element sabiex tassumi li l-PI jew l-Italja setgħu b’mod raġonevoli jistennew xejra ta’ rata speċifika fiż-żmien meta ġiet konkluża l-Konvenzjoni. Għaldaqstant, permezz tal-applikazzjoni tal-istess probabbiltà għat-tliet xenarji tar-rati (jiġifieri r-rati li jonqsu, stazzjonarji u li jiżdiedu), ir-rata mistennija skont il-Konvenzjoni hija marġinalment aktar baxxa mir-redditu mistenni tal-istrateġiji ta’ investiment alternattivi, f’livelli ta’ riskju simili, fin-nuqqas tal-Obbligu. B’riżultat ta’ dan, il-Konvenzjoni ma tat l-ebda vantaġġ lill-PI.

                     (123)

                     Abbażi ta’ dan, il-Kummissjoni tikkonkludi li l-evidenza mhijiex biżżejjed sabiex tagħti prova li l-PI bbenifikat minn vantaġġ skont il-Konvenzjoni.

               ADOTTAT DIN ID-DEĊIŻJONI:

            Artikolu 1
            Ir-rimunerazzjoni mħallsa mill-awtoritajiet pubbliċi tar-Repubblika tal-Italja lill-Poste Italiane skont il-Liġi Nru 266 tat-23 ta’ Diċembru 2005 u l-Konvenzjoni fis-snin 2005-2007 ma tikkostitwixxix għajnuna skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea.

            Artikolu 2
            Din id-Deċiżjoni hija indirizzata lir-Repubblika tal-Italja.

            Magħmul fi Brussell, it-2 ta’ Awwissu 2019.

                  Għall-Kummissjoni

               Margrethe VESTAGER

                  Membru tal-Kummissjoni

            (1)  GU C 290, 29.11.2006, p. 8.

            (2)  Ara n-nota 1 f’qiegħ il-paġna.

            (3)  Id-Deċiżjoni tal-Kummissjoni 2009/178/KE tas-16 ta’ Lulju 2008 dwar l-għajnuna mill-istat li implimentat l-Italja biex tirremunera l-kontijiet kurrenti li Poste Italiane għandha mat-Teżor (C 42/2006 (ex NN52/2006)) (ĠU L 64, 10.3.2009, p. 4).

            (4)  Is-Sentenza tal-Qorti Ġenerali fil-kawża T-525/08, Poste Italiane SpA vs Il-Kummissjoni, ECLI:EU:T:2013:481.

            (5)  http://ec.europa.eu/competition/calls/tenders_closed.html, ref COMP/2014/017.

            (6)  Is-servizz universali jinkludi l-ġarr ta’ oġġetti ta’ korrispondenza u materjal stampat indirizzat li jiżnu sa 2 kg u pakketti postali li jiżnu sa 20 kg; kif ukoll servizz ta’ oġġetti rreġistrati u servizz ta’ oġġetti assigurati.

            (7)  Id-Direttiva 2002/39/KE tal-Parlament Ewropew u tal-Kunsill tal-10 ta’ Ġunju 2002 li temenda d-Direttiva 97/67/KE fir-rigward tal-ftuħ ulterjuri għal kompetizzjoni tas-servizzi postali Komunitarji (ĠU L 176, 5.7.2002, p. 21).

            (8)  Skont l-Artikolu 5 tad-Digriet Amministrattiv Nru 269 tat-30 ta’ Settembru 2003 u l-Liġi ta’ Konverżjoni Nru 326 tal-24 ta’ Novembru 2003, l-ishma ta’ CDP huma assenjati lill-Italja. Barra minn hekk, il-fondazzjonijiet bankarji u entitajiet pubbliċi jew privati oħrajn jista’ jkollhom biss, b’kollox, ishma minoritarji fil-kapital ta’ CDP.

            (9)  Is-servizz tal-kontijiet kurrenti postali kien essenzjalment irregolat minn liġi tal-1917, ippubblikata fil-GU 219 tas-6 ta’ Settembru 1917, immodifikata mid-Digriet 822 tat-22 ta’ Novembru 1945, li ġie ppubblikat fil-GU 12 tal-15 ta’ Jannar 1946. Sal-2003, il-liġi stabbilixxiet, b’mod partikolari, li l-fondi miġbura fuq il-kontijiet kurrenti postali jiġu ddepożitati f’kont ta’ CDP b’rata ta’ imgħax daqs ir-rata riċevuta minn CDP fuq l-attività ta’ finanzjament tagħha nieqsa 15 minn mija ta’ punt perċentwali. Wara digriet tal-5 ta’ Diċembru 2003, it-Teżor issostitwixxa lis-CDP.

            (10)  Ippubblikat fil-GU 302 tad-29 ta’ Diċembru 2005, “supplemento ordinario” 211.

            (11)  Ippubblikat fil-GU 288 tat-12 ta’ Diċembru 2003.

            (12)  Digriet ministerjali tat-3 ta’ April 2006 approva l-implimentazzjoni tal-Konvenzjoni.

            (13)  BTP: Buoni del Tesoro Polienali.

            (14)  BOT: Buoni ordinari del Tesoro.

            (15)  Ippubblikat fil-GU 299 tas-27 ta’ Diċembru 2006.

            (16)  Skont l-Italja, l-ammont ta’ fondi miġbura fuq il-kontijiet postali li jappartjenu għal klijenti privati jirrappreżenta madwar 70-75 % tal-ammont totali tal-fondi miġbura fuq il-kontijiet postali.

            (17)  Is-sentenza tal-2013, il-paragrafu 65 “la Commission a uniquement examiné le niveau de rémunération que le Trésor aurait pu demander unilatéralement compte tenu de quatre paramètres, à savoir la masse des fonds déposés, la stabilité de ces fonds, la durée moyenne du dépôt des fonds et les risques financiers supportés. Dans ces conditions, le taux de l’empruntur privé, défini aux considéents 119 à 180 de la Décision attaquée, ne kostitue pas véricement u
            n"
            taux de marché”.

            (18)  Ara n-nota 1 f’qiegħ il-paġna

            (19)  Mill-1 ta’ Ottubru 1995, Rendistato beda jinkludi l-qligħ gross medju fuq il-bonds tal-Gvern soġġetti għat-tassazzjoni u b’maturità residwa ta’ aktar minn sena waħda. (Sors: Bank of Italy)

            (20)  Fl-2006, il-kontijiet kurrenti postali li huma proprjetà ta’ persuni privati (jiġifieri minbarra l-amministrazzjoni pubblika) kienu jammontaw għal […], li minnhom …] kienu jappartjenu għal klijenti fil-livell tal-konsumaturi u […] għal impriżi.

            (21)  Il-mudell VaR, bl-użu ta’ punt ta’ limitu ta’ 10 snin

            (22)  Id-durata Macaulay hija ż-żmien medju ponderat sakemm jiġu riċevuti l-flussi tal-flus, fejn il-piż ta’ kull fluss tal-flus jiġi ddeterminat billi l-valur preżenti tal-fluss tal-flus jiġi diviż bis-somma tal-valur preżenti tal-flussi tal-flus kollha. Titkejjel fi snin.

            (23)  Il-mudell ta’ deprezzament lineari, bl-użu ta’ punt ta’ limitu ta’ 10 snin

            (24)  Fl-ittri mibgħuta mill-Italja, it-termini durata u ħajja medja spiss jintużaw b’mod interkambjabbli, għalkemm jistgħu jirreferu għal kunċetti differenti. Dan ma għandu l-ebda impatt fuq il-valutazzjoni mwettqa f’din id-Deċiżjoni.

            (25)  Ittra ta’ […], ittra ta’ […], ittra ta’ […], ittra ta’ […], ittra ta’ […].

            (26)  https://www.eba.europa.eu/documents/10180/1084098/EBA-GL-2015-08+GL+on+the+management+of+interest+rate+risk+.pdf


Id-Deċiżjoni tal-Kummissjoni ta' 27/11/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9611 - PAVILION ENERGY / IBERDROLA GROUP (EUROPEAN LNG ASSET PORTFOLIO)) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 25/11/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9573 - BROOKFIELD / IRIDIUM / GLOBAL BOREALIS) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 26/11/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9557 - SWISSCOM / AMAG GROUP / ZÜRICH INSURANCE GROUP / AUTOSENSE) skond ir-Regolament tal-Kunsill (KE) Nru 139/2004 (It-test bl-Ġermaniż biss huwa awtentiku)


Id-Deċiżjoni tal-Kummissjoni ta' 27/11/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9540 - PERMIRA / CAMBREX) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 22/11/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9512 - EQT / COLONY CAPITAL / ZAYO) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 26/09/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9432 - ALLIANZ HOLDINGS / LEGAL AND GENERAL INSURANCE) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 16/09/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9452 - GLOBAL PAYMENTS / TSYS) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 20/03/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.8948 - SPIRIT / ASCO) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 12/11/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9463 - KKR / AXEL SPRINGER) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni tal-Kunsill (UE) 2019/2036 tal-25 ta’ Novembru 2019 dwar il-pożizzjoni li għandha tittieħed f’isem l-Unjoni Ewropea fi ħdan il-Kunsill tal-Organizzazzjoni tal-Avjazzjoni Ċivili Internazzjonali, fir-rigward tal-Emenda 17 għall-Anness 17 (Sigurtà) għall-Konvenzjoni dwar l-Avjazzjoni Ċivili Internazzjonali

text:
                  5.12.2019

                  MT

                  Il-Ġurnal Uffiċjali tal-Unjoni Ewropea

                  L 314/170

         DEĊIŻJONI TAL-KUNSILL (UE) 2019/2036
         tal-25 ta’ Novembru 2019
         dwar il-pożizzjoni li għandha tittieħed f’isem l-Unjoni Ewropea fi ħdan il-Kunsill tal-Organizzazzjoni tal-Avjazzjoni Ċivili Internazzjonali, fir-rigward tal-Emenda 17 għall-Anness 17 (Sigurtà) għall-Konvenzjoni dwar l-Avjazzjoni Ċivili Internazzjonali
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea u, b’mod partikolari, l-Artikolu 100(2) flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Konvenzjoni dwar l-Avjazzjoni Ċivili Internazzjonali (“il-Konvenzjoni ta’ Chicago”), li tirregola t-trasport internazzjonali bl-ajru, daħlet fis-seħħ fl-4 ta’ April 1947. Hija stabbiliet l-Organizzazzjoni tal-Avjazzjoni Ċivili Internazzjonali (ICAO).

                     (2)

                     L-Istati Membri tal-Unjoni huma partijiet kontraenti għall-Konvenzjoni ta’ Chicago u Stati Membri tal-ICAO, filwaqt li l-Unjoni għandha status ta’ osservatur f’ċerti korpi tal-ICAO, inkluż fl-Assemblea u f’korpi tekniċi oħrajn.

                     (3)

                     Skont il-punt (1) tal-Artikolu 54 tal-Konvenzjoni ta’ Chicago, il-Kunsill tal-ICAO għandu jadotta l-Istandards u l-prattiki rakkomandati internazzjonali (“SARPs”).

                     (4)

                     Fl-4 ta’ Lulju 2019, l-ICAO ħarġet ittra lill-Istati AS8/2.1-19/48 sabiex tgħarraf lill-Istati Membri tal-ICAO li l-Emenda 17 proposta għall-Anness 17 (Sigurtà) għall-Konvenzjoni ta’ Chicago (‘Anness 17’) ser tiġi ppreżentata lill-Kunsill tal-ICAO għall-adozzjoni matul il-218-il sessjoni tiegħu li ser isseħħ mit-18 sad-29 ta’ Novembru 2019, u hija prevista li ssir applikabbli f’Lulju 2020. L-emenda 17 għall-Anness 17 tinkludi dispożizzjonijiet ġodda jew riveduti dwar valutazzjonijiet tal-vulnerabbiltà, kondiviżjoni ta’ informazzjoni bejn l-Istati u l-partijiet ikkonċernati, programmi ta’ taħriġ u sistemi ta’ ċertifikazzjoni, kontroll tal-aċċess, skrinjar tal-persunal u emendi editorjali oħrajn. L-ittra lill-Istati AS8/2.1-19/48 nediet il-perjodu ta’ konsultazzjoni tal-Istati Membri tal-ICAO dwar l-Emenda 17 għall-Anness 17, u dak il-perjodu skada fl-4 ta’ Ottubru 2019.

                     (5)

                     L-Emenda 17 għall-Anness 17 tħejjiet mill-Bord tas-Sigurtà tal-Avjazzjoni tal-ICAO, li fih huma membri attivi esperti minn tmien Stati Membri tal-Unjoni, u ġiet ippreżentata għall-approvazzjoni fil-217-il sessjoni tal-Kunsill tal-ICAO. Wara l-konsultazzjoni tal-Istati Membri tal-ICAO, huwa probabbli li l-Emenda 17 għall-Anness 17 tiġi approvata mill-Kunsill tal-ICAO waqt il-218-il sessjoni tiegħu.

                     (6)

                     Ladarba jiġi adottat, l-anness 17 emendat ser ikun vinkolanti fuq l-Istati Membri kollha tal-ICAO, inklużi l-Istati Membri kollha tal-Unjoni, f’konformità mal-Konvenzjoni ta’ Chicago u fi ħdan il-limiti stabbiliti fiha. L-Artikolu 38 tal-Konvenzjoni ta’ Chicago jesiġi li l-partijiet kontraenti jinnotifikaw lill-ICAO billi jużaw il-mekkaniżmu tan-notifika tad-differenzi jekk ikollhom l-intenzjoni li jiddevjaw mis-SARPs. Għaldaqstant huwa opportun li tiġi stabbilita l-pożizzjoni li għandha tittieħed f’isem l-Unjoni fi ħdan il-Kunsill tal-ICAO fir-rigward tal-Emenda 17 għall-Anness 17.

                     (7)

                     Jenħtieġ li l-pożizzjoni tal-Unjoni fi ħdan il-Kunsill tal-ICAO tkun kif stabbilita fl-Anness għal din id-Deċiżjoni u jenħtieġ li tkun espressa mill-Istati Membri tal-Unjoni li huma membri tal-Kunsill tal-ICAO, li jaġixxu b’mod konġunt,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tittieħed f’isem l-Unjoni fi ħdan il-Kunsill tal-Organizzazzjoni tal-Avjazzjoni Ċivili Internazzjonali (ICAO) fir-rigward tal-Emenda 17 għall-Anness 17 (Sigurtà) għall-Konvenzjoni dwar l-Avjazzjoni Ċivili Internazzjonali għandha tkun kif stabbilit fl-Anness għal din id-Deċiżjoni.

            Artikolu 2
            Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Kunsill tal-ICAO, li jaġixxu b’mod konġunt.

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, il-25 ta’ Novembru 2019.

                  Għall-Kunsill

                  Il-President

               F. MOGHERINI

            Il-pożizzjoni li trid tittieħed f’isem l-Unjoni Ewropea fil-Kunsill tal-Organizzazzjoni tal-Avjazzjoni Ċivili Internazzjonali, fir-rigward tar-reviżjoni tal-Anness 17 (Sigurtà) (Emenda 17) tal-Konvenzjoni dwar l-Avjazzjoni Ċivili Internazzjonali (il-“Konvenzjoni ta’ Chicago”)

               Prinċipji ġenerali

            Fi ħdan il-qafas tal-attivitajiet tal-Organizzazzjoni tal-Avjazzjoni Ċivili Internazzjonali (ICAO) fir-rigward tar-reviżjoni tal-Anness 17 (Sigurtà) (Emenda 17) għall-Konvenzjoni ta’ Chicago dwar l-iżvilupp ta’ Standards u Prattiki Rakkomandati (SARPs), l-Istati Membri, filwaqt li jaġixxu b’mod konġunt fl-interessi tal-Unjoni, għandhom:

                        (a)

                        jaġixxu f’konformità mal-objettivi segwiti mill-Unjoni fil-qafas tal-politika tas-sigurtà tal-avjazzjoni, b’mod partikolari sabiex jipproteġu l-persuni u l-merkanzija fi ħdan l-Unjoni Ewropea, u jipprevjenu atti ta’ interferenza illegali mal-inġenji tal-ajru ċivili li jipperikolaw is-sigurtà tal-avjazzjoni ċivili.

                        (b)

                        billi japplikaw u jinfurzaw ir-regoli komuni stabbiliti biex jissalvagwardjaw l-avjazzjoni ċivili minn atti ta’ interferenza illegali, jikkontribwixxu biex iżidu l-livell tas-sigurtà tal-avjazzjoni globalment.

                        (c)

                        ikomplu jappoġġaw l-iżvilupp mill-ICAO ta’ standards ta’ sigurtà li jissalvagwardjaw l-avjazzjoni ċivili kontra atti ta’ interferenza illegali, f’konformità mar-Riżoluzzjoni 2309 tal-Kunsill tas-Sigurtà tan-Nazzjonijiet Uniti tat-22 ta’ Settembru 2016 (1).

               Il-pożizzjoni dwar ir-reviżjoni tal-Anness 17 (Sigurtà) (Emenda 17) L-Istati Membri, filwaqt li jaġixxu b’mod konġunt fl-interessi tal-Unjoni, għandhom jappoġġaw l-Emenda 17 proposta għall-Anness 17.

               (1)  Ir-Riżoluzzjoni 2309 (2016), adottata mill-Kunsill tas-Sigurtà fis-7775 l- laqgħa tiegħu, fit-22 ta’ Settembru 2016: Theddid għall-paċi u s-sigurtà internazzjonali kkawżat minn atti terroristiċi: Sigurtà tal-avjazzjoni


Id-Deċiżjoni tal-Kummissjoni ta' 06/12/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9621 - SUEZ / ITOCHU / SFC / EDCO) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni tal-Kummissjoni (UE) 2020/369 tal-4 ta’ Marzu 2020 li tagħti s-setgħa li tinħareġ twissija esterna dwar entitajiet li jirrappreżentaw l-interessi tal-konsumatur u tal-kummerċjant f’livell tal-Unjoni skont ir-Regolament (UE) 2017/2394 tal-Parlament Ewropew u tal-Kunsill (Test b’rilevanza għaż-ŻEE)

text:
                  5.3.2020

                  MT

                  Il-Ġurnal Uffiċjali tal-Unjoni Ewropea

                  L 67/139

         DEĊIŻJONI TAL-KUMMISSJONI (UE) 2020/369
         tal-4 ta’ Marzu 2020
         li tagħti s-setgħa li tinħareġ twissija esterna dwar entitajiet li jirrappreżentaw l-interessi tal-konsumatur u tal-kummerċjant f’livell tal-Unjoni skont ir-Regolament (UE) 2017/2394 tal-Parlament Ewropew u tal-Kunsill
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2017/2394 tal-Parlament Ewropew u tal-Kunsill tat-12 ta’ Diċembru 2017 dwar il-kooperazzjoni bejn l-awtoritajiet nazzjonali responsabbli għall-infurzar tal-liġijiet tal-protezzjoni tal-konsumaturi u li jħassar ir-Regolament (KE) Nru 2006/2004 (1), u b’mod partikolari l-Artikolu 27(2) tiegħu,
         Billi:

                     (1)

                     Ir-Regolament (UE) 2017/2394 jistabbilixxi dispożizzjonijiet għall-kooperazzjoni bejn l-awtoritajiet kompetenti maħtura mill-Istati Membri bħala responsabbli għall-infurzar tal-liġijiet tal-Unjoni li jipproteġu l-interessi tal-konsumaturi.

                     (2)

                     L-Artikolu 27(2) tar-Regolament (UE) 2017/2394 jeħtieġ li l-Kummissjoni tagħti s-setgħa li toħroġ “twissijiet esterni” dwar ksur suspettat kopert minn dak ir-Regolament fuq entitajiet li jirrappreżentaw lil konsumatur, u, fejn xieraq, lil negozjant, interessi fil-livell tal-Unjoni.

                     (3)

                     L-entitajiet koperti minn din id-Deċiżjoni joperaw fuq livell tal-Unjoni u esprimew interess li jipparteċipaw fil-mekkaniżmu ta’ twissija esterna. Dawk l-entitajiet iffirmaw fir-Reġistru tat-Trasparenza u b’hekk fil-Kodiċi ta’ Kondotta li jinsab fl-Anness III tal-Ftehim bejn il-Parlament Ewropew u l-Kummissjoni Ewropea dwar ir-reġistru tat-trasparenza għal organizzazzjonijiet u individwi involuti li jaħdmu għal rashom fil-formulazzjoni u fl-implimentazzjoni tal-politika tal-UE (2).

                     (4)

                     Ir-Regolament (UE) 2017/2394 japplika mis-17 ta’ Jannar 2020. Għalhekk, jenħtieġ li din id-Deċiżjoni tapplika mill-jum wara l-pubblikazzjoni tagħha f’ Il-Ġurnal Uffiċjali tal-Unjoni Ewropea sabiex l-organizzazzjonijiet ikkonċernati jkunu jistgħu jieħdu sehem fil-mekkaniżmu ta’ twissija esterna malajr kemm jista’ jkun.

                     (5)

                     F’konformità mal-Artikolu 27(2) tar-Regolament (UE) 2017/2394, l-Istati Membri ġew ikkonsultati dwar l-entitajiet koperti minn din id-Deċiżjoni,

               ADOTTAT DIN ID-DEĊIŻJONI:

            Artikolu 1
            Is-setgħa li tinħareġ twissija esterna skont l-Artikolu 27(2) tar-Regolament (UE) 2017/2394 għandha tingħata lill-entitajiet li ġejjin:

                        (a)

                        l-Uffiċċju Ewropew tal-Għaqdiet tal-Konsumaturi (BEUC), bin-Numru ta’ Identifikazzjoni fir-Reġistru tat-Trasparenza: 9505781573-45;

                        (b)

                        il-Konfederazzjoni ta’ Organizzazzjonijiet tal-Familja fl-Unjoni Ewropea (COFACE), bin-Numru ta’ identifikazzjoni fir-Reġistru tat-Trasparenza: 93283396780-85;

                        (c)

                        il-Komunità Ewropea tal-Kooperattivi tal-Konsumatur (EURO COOP), bin-Numru ta’ Identifikazzjoni fir-Reġistru tat-Trasparenza: 3819438251-87.

            Artikolu 2
            Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’ Il-Ġurnal Uffiċjali tal-Unjoni Ewropea.

            Magħmul fi Brussell, l-4 ta’ Marzu 2020.

                  Għall-Kummissjoni

                  Il-President

               Ursula VON DER LEYEN

            (1)  ĠU L 345, 27.12.2017, p. 1

            (2)  ĠU L 277, 19.9.2014, p. 11.


Id-Deċiżjoni tal-Kummissjoni ta' 31/03/2020 li tiddikjara konċentrazzjoni hija kompatibbli mas-suq komuni (il-Każ Nru COMP/M.9626 - PKN ORLEN / ENERGA) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 14/04/2020 li tiddikjara konċentrazzjoni hija kompatibbli mas-suq komuni (il-Każ Nru COMP/M.9614 - OBB-TS / LTE) skond ir-Regolament tal-Kunsill (KE) Nru 139/2004 (It-test bl-Ġermaniż biss huwa awtentiku)


Id-Deċiżjoni tal-Kummissjoni ta' 17/04/2020 li tiddikjara konċentrazzjoni hija kompatibbli mas-suq komuni (il-Każ Nru COMP/M.9775 - GLOBAL PAYMENTS / CAIXABANK / MONEYTOPAY) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 17/04/2020 li tiddikjara konċentrazzjoni hija kompatibbli mas-suq komuni (il-Każ Nru COMP/M.9766 - APG / CALSTRS / MUNICH RE / ASTORIA I & II) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 17/04/2020 li tiddikjara konċentrazzjoni hija kompatibbli mas-suq komuni (il-Każ Nru COMP/M.9786 - RIL / BP / RBML JV) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)